Kaunis hymy iästä riippumatta - Medident Helsinki\nKaunis hymy iästä riippumattaSeppo Lindroos2020-07-30T08:31:23+00:00\nOn normaalia, että huomaat tässä iässä muutoksia hymyssäsi.\nHampaiden asento tai väri voi muuttua ja ennaltaehkäisevät hoidot ovat hyvin tärkeitä.\nHampaasi voivat liikkua – Oikominen ilman rautoja\nHampailla on taipumus pyrkiä siirtymään kohti keskiviivaa. Tästä taipumuksesta on usein merkkejä jo varhaisaikuisuudessa. Ahtautuminen siirtää hampaita pois rivistä – tähän vaikuttavat mm. perinnölliset tekijät ja viisauden hampaiden puhkeamisen aiheuttama paine.\nHampaiden oikominen voidaan nykyisin tehdä myös ilman perinteisiä rautoja. Tietokoneohjatulla tekniikalla hampaisiin valmistetaan läpinäkyvät, helposti irrotettavat oikomiskalvot. Monissa tapauksissa hampaat voidaan oikoa huomaamattomasti jo muutamassa kuukaudessa.\nEhkäise hampaiden kuluminen – Hanki purentakisko\nJos sinulla on taipumusta hampaiden narskutteluun, voivat hampaasi kulua tai lohkeilla lyhyessäkin ajassa. Kuluneet hampaat eivät ole vain esteettinen ongelma, vaan hampaiden kuluminen voi myös johtaa purentaongelmiin.\nTehokkain keino kulumista vastaan on purentakisko. Se on akryylimuovista valmistettu hammassuoja, joka suojelee hampaitasi öisin ja estää narskuttelun aiheuttamat kulumat. Se myös rentouttaa puremalihaksia.\nPienien hammasongelmien korjaaminen sidostamistekniikalla\nJoskus pienehkötkin hammasongelmat voivat olla esteenä hymyyn. Tällaisia voivat olla rako hampaiden välissä, hampaan lohkeama tai reikiintynyt hammas.\nSidostaminen uusimmilla paikka-aineilla voi ratkaista ongelman yhdessä istunnossa nopeasti ja kivuttomasti.\nHammas korjataan kiillettä muistuttavalla paikka-aineella, joka on täysin oman hampaan väristä. Paikka muotoillaan halutun muotoiseksi ja kiillotetaan. Lopputulos on kestävä, luonnollinen ja huomaamaton.\nEstä isommat hammasremontit – Muista tarkastukset ja hygienistikäynnit\nSäännölliset hammastarkastukset ja suuhygienistin tekemä hampaiden puhdistus vähintään kaksi kertaa vuodessa ovat tehokas keino seurata kotihoidon onnistumista ja todeta mahdolliset reiät ja tulehdukset.\nHampaiden ammattimainen, huolellinen puhdistus helpottaa myös kotihoitoa. Varhaisessa vaiheessa todetut hammasongelmat ja niiden hoito estää isommat ja kalliimmat hoitotoimenpiteet tulevaisuudessa.\nSiirry nettiajanvaraukseemme tästä tai jätä yhteydenottopyyntö oheisella lomakkeella.\nIän myötä hampaiden kiille kuluu, paikkojen uusintatarve lisääntyy ja hammasrivin ahtautumisen hoitaminen vaatii oikomista. Luonnollinen, nuorekas hymy on kuitenkin saavutettavissa nykymenetelmien avulla.\nKulunut kiille – Keraamiset laminaatit\nHampaan kiille kuluu ikääntyessä. Kulumiseen vaikuttavat hampaiden harjaus, puremisesta aiheutuneet voimat ja hiilihydraattipitoinen ruoka, josta muodostuu kiillettä liuottavia happoja. Kiilteen heikentyessä hammas lyhenee ja voi lohkeilla.\nKiillettä ei voida korvata, mutta hampaan kaunis ulkoasu voidaan palauttaa keraamisilla laminaateilla.\nTummuneet hampaat – Hampaiden valkaisu\nHampaiden väri muuttuu ajan kuluessa. Toisaalta hampaan pintaan kiinnittyy ravinnosta irronneita väriaineita, toisaalta hammas kellastuu hampaan sisällä olevan hermo-ontelon pienentyessä ja tummemman hammasluun täyttäessä sitä.\nVastaanotolla suoritettu valkaisu on tehokkain ja turvallisin menetelmä hampaiden valkaisuun. Meillä on käytössä uusin nanotekniikkaan perustuva valkaisu, jolla voidaan turvallisesti, tehokkaasti ja ilman vihlomista valkaista sinulle raikkaampi hymy.\nVanhat hammaspaikat – Keraamiset, hampaanväriset paikat\nAikaisemmin käytettiin yleisesti amalgaamia erityisesti poskihampaiden paikkaukseen. Valitettavasti amalgaami pehmeähkönä materiaalina kuluu ja sen sauma hammasta vasten aukeaa. Tästä seuraa reikiintymistä, paikan lohkeilua ja kulumisesta johtuvaa purennan madaltumista.\nVanhat, isot amalgaamipaikat tulisikin uusia kestävillä keraamisilla paikoilla. Ammattitaitoisesti tehty keraaminen paikka on luonnollisen värinen ja tuntuu samalta kuin oma hammas. Keraaminen paikka ei myöskään kellastu ajan mittaan.\nVinot hampaat – Oikominen ilman rautoja\nYli 60-vuotiaan hammashoito\nPuuttuvan hampaan korvaus on tärkeää niin estetiikan, kuin purennankin takia. Vanhat lohkeilleet paikat ja vetäytyneet ikenet tarvitsevat erikoishoitoja nuorekkaan hymyn palauttamiseksi.\nIkääntynyt hymy – Keraamiset laminaatit\nKuluneet, tummuneet tai lohkeilleet hampaat, värjäytyneet vanhat paikat tai eri tasossa oleva ienreuna voi tehdä hymystäsi ikääsi vanhemman.\nLaminaatti on ohut keraaminen pinnoite, joka kiinnitetään hampaan etupinnalle. Sillä saadaan kestävä, tervettä hammasta vastaava ulkonäkö.\nJos olet tyytymätön hampaittesi ulkonäköön, olipa syynä sitten kuluminen, lohkeilu tai värjäytyminen, on laminaatti paras ratkaisu palauttaa kaunis, luonnollinen hymy.\nPuuttuva hammas – Hammasimplantti\nJos sinulta puuttuu hammas tai se on lohjennut niin, että se joudutaan poistamaan, voidaan hammas korvata titaanisella keinojuurella eli hammasimplantilla.\nMuutaman kuukauden kuluttua implantin istuttamisesta voidaan keinojuureen valmistaa luonnollisen hampaan näköinen kruunu.\nMeillä on kymmenien vuosien kokemus kestävästä, kivuttomasta ja esteettisestä keinojuurihoidosta.\nIenongelmat – Parodontologinen hoito ja ienplastia\nKaunis hymy tarvitsee terveet ja valkoiset hampaat, mutta myös terveen ikenen hampaiden ympärille. Hampaiden ienreunat voivat synnynnäisesti olla eri korkeudella ja tämä vaikuttaa hymysi ulkonäköön. Ien voi myös iän myötä kohota ja alta paljastuu tummempi hampaan pinta.\nIenmuotoilu on yksinkertainen, kivuton, paikallispuudutuksessa tehtävä plastiikkakirurginen toimenpide. Useimmat potilaat haluavat ienplastiikkaleikkauksen parantamaan hymynsä ulkonäköä. Toiset potilaat tarvitsevat kuitenkin ienleikkausta osana välttämätöntä parodontaalista hoitoa, kuten kruunun pidennystä tai syventyneiden ientaskujen madaltamista.\nAikaisemmin käytettiin yleisesti amalgaamia erityisesti poskihampaiden paikkaukseen. Valitettavasti amalgaami pehmeähkönä materiaalina kuluu ja sen sauma hammasta vasten aukeaa. Tästä seuraa reikiintymistä, paikan lohkeilua ja kulumisesta johtuvaa purennan madaltumista. Joskus hammas jopa joudutaan poistamaan huonokuntoisen paikan vuoksi.\nVanhat, isot amalgaamipaikat tulisikin uusia kestävillä keraamisilla paikoilla. Ammattitaitoisesti tehty keraaminen paikka on luonnollisen värinen ja tuntuu samalta kuin oma hammas. Keraaminen paikka auttaa pitämään oikean purentakorkeuden, eikä se myöskään kellastu ajan mittaan.\nEsteettinen hammashoito vapauttaa sinut hymyilemään, iästä riippumatta!\nHymyilit ennen aina ihmisile, ja he vastaavat sinulle hymyllään. Mutta viime aikoina, kun haluaisit hymyillä, huomaat usein peitteleväsi hymyäsi. Et vain pidä siitä, mitä vuodet ovat tehneet hampaillesi. Jos hampaasi eivät ole kuin nuoruudessasi, älä masennu.\nEsteettisen hammaslääketieteen uusimmat tekniikat voivat palauttaa nuoruuden hymysi ja se on helpompaa kuin uskotkaan. On tosiasia että emme voi pysäyttää ikääntymistä , mutta se ei tarkoita, että meidän olisi hyväksyttävä ikääntymisen tuomat muutokset. Voimme palauttaa sinulle nuorekkaan hymysi. Jos hoidat ihoasi ja pyrit pitämään sen nuorena, voit tehdä samoin hampaillesi.\nPiilota ikäsi esteettisen hammaslääketieteen avulla.\nValitettavasti hampaidemme ulkonäkö usein huononee vuosien mittaan tuoden hampaisiin yhä enemmän muutoksia, jotka paljastavat ikämme. Ne voivat jopa tehdä meistä vanhemman näköisiä kuin todellisuudessa olemme. Neljänkymmenen vuoden iässä ihmisen hampaat useimmiten menettävät parhaan loistonsa. Hampaat kellertyvät ajan myötä, koska kiilteen pintaan tulee pieniä halkeamia, jotka imevät väriaineita kahvista, teestä, viinistä, tupakasta ja elintarvikkeista.\nYhteiskunnassamme, jossa pian joka viides ihminen on yli 60 vuotias, moni haluaa säilyttää nuorekkuutensa niin pitkään kuin mahdollista.\nHampaat paljastavat ikämme. Niiden väri tummenee ajan myötä ja ne menettävät kirkkautensa ja loistonsa. Ikä, ruoka, nikotiini ja juomat värjäävät jatkuvasti hampaita.\nHampaiden väri voi vaihdella hyvinkin paljon eri henkilöillä. Joidenkin ihmisten hampaiden kiille on hyvin vaalea, toisilla taas kellertävä tai tummempi syntymästä saakka. Kuitenkin iän myötä hampaat alkavat vaihtaa väriään monestakin syystä. Tässä niistä muutamia:\n– Kiilteen luonnollinen ikätummuminen\n– Pigmenttiä sisältävät aineet – kuten kahvi, tee, tupakointi, punaviini ja vastaavat voivat tummentaa hammaskiillettä.\n– Tietyt lääkkeet, kuten jotkut antibiootit, voivat värjätä hampaan.\nHampaiden luonnollisen muodon muuttuminen – usein stressi tai muuttunut purenta aiheuttaa hampaiden kulumista ja lohkeilua. Hampaan kiilteen pinta voi myös liueta. Kaikki tämä johtaa hampaiden ulkonäön heikkenemiseen.\nHampaiden kiilteen pinta – joka nuoressa hampaassa heijastaa tasaisen kauniisti valoa, muuttuu ja kuluu iän myötä. Jopa nuorella aikuisiällä alkava pinnan kuluminen voi heikentää hampaan ulkonäköä ja kypsemmällä iällä se paljastaa omistajansa todellisen iän.\nHammaspaikat – valkoiset täytteet etuhampaissa on uusittava aika ajoin koska ne voivat muuttaa väriä ja näin alkavat erottua oman hampaan väristä. Niissä voi alkaa näkyä myös tumma viiva paikan ja hampaan saumassa.\nHampaiden kiilteen pintaan voi ilmestyä hiushalkeamia. Aluksi on usein vain ohut viiva joka sitten kasvaa iän myötä ja tulee ikävästi näkyviin hymyiltäessä.\nVanhat amalgaamipaikat värjäävät hampaat harmaiksi ja heikentävät näin niiden ulkonäköä.\nEsteettinen hammashoito palauttaa kadonneen nuoruuden\nVoimmeko palauttaa nuoruutemme, parantaa luonnollista hymyämme ja siten myös itseluottamustamme? Hymy on avaintekijöitä ulkonäössämme ja on siis erittäin järkevää korjata siinä näkyvät ikääntymisen merkit.\nNykyaikaisen esteettisen hammashoidon menetelmillä ja tekniikoilla yhdistettynä taiteelliseen näkemykseen voidaan hampaat korjata niin ettei kukaan voi arvata mitä tapahtui!\nOn olemassa monia tapoja parantaa hampaiden ulkonäköä. Tässä niistä muutamia joita teemme Medidentissä:\nValkaisulla voidaan hampaiden väriä vaalentaa ja raikastaa.\nVanhojen amalgaamipaikkojen ja muiden täytteiden uusiminen nykyaikaisilla komposiittipaikka-aineilla ja keraamisilla materiaaleilla palauttaa hampaiden alkuperäisen, kauniin värin. Uudet materiaalit ovat hyvin kestäviä ja korjattu hammas säilyy terveenä vuosikymmeniä.\nKeraamisilla laminaateilla voidaan palauttaa hampaan oikea, anatominen muoto. Laminaatti on posliinista valmistettu, ohut pinnoite yksittäisen hampaan etupinnalle.\nNämä materiaalit ovat yhtä vahvoja kuin alkuperäinen hammaskiille joten korjattu hammas on kestävä ja luonnollisen näköinen.\nKäyttämällä näitä keraamisia pinnoitteita, Medidentin esteettiseen hammashoitoon perehtynyt hammaslääkäri voi korjata hymyn ja tehdä hampaasi kauniimmiksi.\nModernin esteettisen hammaslääketieteen menetelmillä voidaan muuttaa ikääntymisen aiheuttamat muutokset hampaissasi ja nopeasti palauttaa itseluottamuksesi!\nSoita jo tänään ja varaa ilmainen konsultaatioaika. Me autamme sinua saamaan nuoruutesi hymyn takaisin!


Usko, toivo ja virkkaus: Arkihuolesi kaikki heita\nLähettänyt Tarja klo 4.28\nMadame Kissankulma 11. joulukuuta 2013 klo 8.40\nOi mitä jouluherkkuja. Saksalaisunkarilainen ystäväni on sitä mieltä, että Suomessa on vain supernaisia ja tämän postauksen perusteella väittäisin hänen olevan oikeassa. En tosin myönnä hänelle, että tuo kuvaus ei ehkä ihan osu minuun, olkoon siinä luulossa, että olemme niitä kaikki! Hauskoja pikkujouluja toivotellen madame K.\nSalla 16. joulukuuta 2013 klo 17.25\nHei tätsky, mä haluan kuvan sun uudesta kaulakorusta! Ja kuvan niin monesta kissasta kuin suinkin kuvaan saat sopimaan.\nmustakissa 1. tammikuuta 2014 klo 10.19\nJoulut nyt oli ja meni, mutta toivottelen mukavaa alkanutta vuotta!\naimarii 5. tammikuuta 2014 klo 23.58\nOletko lainkaan selvinnyt pikkujouluista? Joulukin on jo aikaa mennyt ja uutta vuotta kohta viikko. Hyvää jatkoa näille vuoden muillekin viikoille.


Lapsiparkki: Kokemuksia Tuplarattaista - kannattaako sellaiset hankkia?\nNora/Norudemu 10/20/2016 8:36 ap.\nMeillä oli aktiivisessa käytössä kaksi vuotta ja pojilla on kolme vuotta ikäeroa :D Kun rattaat myytiin meille jäi vielä kahden istuttava pyöräkärry jota voi käyttää rattaina. Nyt kesä/syys aikaan ei olla kyllä käytetty rattaina, vain pyörän perässä pidemmillä reissuilla mutta voipi olla että talvella kun ei 5v pääse pyöräilemään, pääsee hänkin kärryn kyytiin pidemmällä matkalla :)\nSåfin 10/22/2016 9:04 ip.\nMinäkin itseasiassa tätä mietittyäni yllätyin miten pitkään olemmekaan käyttäneet näitä rattaita! Alkuun nimittäin juuri mietin sitä, että jääköhän käyttöaika harmillisen lyhyeksi. Onneksi ei jäänyt ja meillä on ollut näistä todella paljon hyötyä! <3\ntitti // tittin elämää 10/20/2016 9:27 ap.\nTälläiset joskus näin, kun meillä oli nuorempi vauva, mietin et olispa kätevät! Meillä ei reilun 3v ikäerolla hankittu tuplia, mutta olis niille periaatteessa 1,5vuotta käyttöä löytynyt.\nSåfin 10/22/2016 9:06 ip.\nNämä ovat kyllä olleet todella kätevät :) Se on kai se alku aina joka on vaikein ja mitä vanhemmaksi lapset kasvavat sen pienemmälle käytölle jäävät..\nNanna 10/20/2016 12:23 ip.\nMeillä on lapsilla niin isot ikäerot, ettei tuplia hankittu. Jälkiviisaana voin todeta, että pojille jotkut tuollaiset vastaavat ois kyllä olleet hyvät etenkin reissussa :)\nSåfin 10/22/2016 9:07 ip.\nJoo, meillä on kyllä paljonkin tuotteita joita ei hankittu - mutta sitten kun käyttöaika on siellä loppupuolella ollaan kuitenkin harmiteltu ettei hankittu! :)\nMinna M 10/21/2016 6:41 ap.\nMeillä pojilla ikäeroa 1v7kk. Tuplarattaat (ihan perinteiset ja leveät) oli käytössä vain muutamia kuukausia. Seisomalaudalla mentiin. Vanhempi lopetti päikkärit ulkona (ja pian myös sisällä) kun nuorempi syntyi. Ihan liian aikaisin äidin mielestä. Reissattiin poikien kanssa muistaakseni Tallinnassa ja meillä oli kahdet rattaat. Seuraavien ikäero on 2,5v. Seisomalaudalla mentiin ja pojat pyöräili kun nuorin oli vaunuissa. Nuorimpien ikäero on 3,5v. Eipä juuri edes seisomalautaa käytetty. Toiseksi nuorin oli jo pienenä tosi reipas kävelijä. Isoveli valitti enemmän kävelystä. Nyt lähdetään reissuun syyslomalla. Kohteessa on Matkaratsastusseura nuoremmalle. Saa nähdä paljon tulee käytettyä.\nSåfin 10/22/2016 9:09 ip.\nVau, teillä on ollut reippaat lapset kun ovat liikkuneet omin voimin eteenpäin jo pienestä pitäen! <3 Kaksillakin rattailla tietty voi mennä! Siinä on tietty kummankin vanhemman kädet työntämässä, mutta kun koko perhe on liikkeella se ei ole ongelma <3\nMinna M 10/24/2016 7:19 ap.\nEn kestä tätä ennakoivaa tekstiä! Meidän kohteessa ei todellakaan ole mitään Matkaratsastusseuraa vaan matkarattaat!!!


Näissä mainoskuvauksissa miehet takuulla viihtyivät – Stara\nNäissä mainoskuvauksissa miehet takuulla viihtyivät\nViihdeuutiset 15.2.2011, 21:00 · Stara.fi\nBrasilialaissyntyinen supermalli Adriana Lima on valittu pariinkin kertaa maailman haluttavimmaksi naiseksi. Viime vuoden ystävänpäivänä kaunotar asteli alttarille NBA-koripalloilija Marko Jaricin kanssa ja hän synnytti toissa vuonna perheeseensä esikoisen.\nAdriana Lima on viettänyt talven ajan hiljaiseloa perheensä parissa, mutta nyt bikinikaunotar on taas työn touhussa. Lokakuussa kahden miljoonan dollarin rintaliiveissä paluun tehnyt kaunotar on nyt kuvattu useiden muiden Victoria’s Secret –kaunottarien kanssa alusvaatemerkin mainoskuvauksissa Los Angelesin liepeillä Malibussa. Mainosvideon ohjaajana toimi Transformers-ohjaaja Michael Bay. Paikalla olivat Adrianan lisäksi myös Alessandra Ambrosio, Lily Aldridge, Erin Heatherton, Candice Swanepoel ja Chanel Iman. Lehtikuvien perusteella miehet viihtyivät tässä kuvaussessiossa varmasti hyvin.


Miten tunnistaa riskiyritys ennen luottotappiota? - Alma Talent\nMiten tunnistaa mahdollinen riskiyritys ennen luottotappioiden syntymistä?\nJokainen B2B-kaupankäyntiä harjoittava yritys joutuu arvioimaan asiakkaansa maksukykyä. Riskisyyden arviointiin käytetään usein maksuhäiriötietoa, joka kertoo yrityksen jo realisoituneesta riskisyydestä. Yrityksen tilan arvioinnissa kannattaa käyttää varhaisempia varoittajia luottotappioiden minimoimiseksi. Yrityksen heikentynyt maksukyky on ennakoitavissa jo ennen maksuhäiriömerkinnän syntymistä.\nMistä Maksuviivetieto kertoo?\nMaksuviivetieto kertoo tilanteesta, jossa yrityksen laskumaksu on viivästynyt yli 7 päivää alkuperäisestä eräpäivästä. Erityisesti pidempään jatkuva maksuviivästys tai viiveiden toistuminen useamman laskun kohdalla kertoo, että yrityksellä on vaikeuksia selviytyä maksuistaan. Yksittäinen maksuviivetieto voi johtua myös ostolaskujen käsittelyn hitaudesta tai muusta laskuprosessin viivästymästä.\nMiten Maksuviivetieto eroaa esim. maksuhäiriömerkinnästä?\nTyypillisesti yrityksen maksuvaikeudet ovat alkaneet jo huomattavasti ennen kuin yritykselle on aiheutunut maksuhäiriömerkintä eli trattaprotestimerkintä tai velkomustuomio. Yritys voi maksaa laskuja järjestelmällisesti myöhässä ja yrityksellä voi olla viivästyneitä maksuja jo pidempään ilman, että maksuongelmista syntyy varsinainen maksuhäiriö luottotietorekisteriin. Maksuviivetieto on varhaisen vaiheen tietoa, joka varoittaa asiakkaita, kumppaneita ja toimittajia yrityksen vaikeuksista selvitä laskuistaan. Tietoa auttaa hallitsemaan luotonannon riskejä niin luottopäätöstä tehtäessä kuin luotollisen asiakassuhteen aikana.\nMihin maksuviivetietoa tarvitaan?\nTänä päivänä muutokset asiakkaan tilanteessa voivat tapahtua erittäin nopeasti, ja vaikeudet heijastua myös kumppaniverkostoon. Maksuviivetieto auttaa hallitsemaan luotonannon riskejä niin luottopäätöstä tehtäessä kuin luotollisen asiakassuhteen aikana.\nYritysten on oltava aikaisempaa herkempiä niin toimintaympäristöä kuin yksittäisiä asiakkaita koskeville hiljaisille signaaleille. Maksuviivetieto on varhaisen vaiheen tietoa, joka varoittaa asiakas- tai kumppaniyrityksen maksujen hidastumisesta.\nTietopalveluista saatava maksuviivetieto perustuu edellispäivän tietoon ja on markkinoiden tuoreinta. Yrityksen maksuviivetiedoista käy myös ilmi, milloin saatava on maksettu. Yrityksen maksuviivetiedon lisäksi saatavilla on konsernin maksuviiveet.\nKysy lisää maksuviiveet -tuotteista Tietopalveluiden asiakaspalvelusta:\n0800 141 070 (arkisin 8.30-.16.30)


Osakesijoittaja.fi | KONEelle tilaus Australia 108 -luksuskerrostaloon MelbournessaKONEelle tilaus Australia 108 -luksuskerrostaloon Melbournessa - Osakesijoittaja.fi\nKONEelle tilaus Australia 108 -luksuskerrostaloon Melbournessa\nKONE toimittaa 13 hissiä Australia 108 -kerrostaloprojektiin Melbournessa osoitteessa 70 Southbank Boulevard. Yli 1100 modernia luksusasuntoa käsittävästä satakerroksisesta rakennuksesta tulee Melbournen ensimmäinen superkorkea pilvenpiirtäjä, sillä se kohoaa 319 metriin.\nAustralia 108 on valmistuessaan eteläisen pallonpuoliskon korkein asuinkerrostalo. Kerroksista kolmeen tulee tasokkaita palveluja, muun muassa kaksi 210 metrin korkeudella sijaitsevaa uima-allasta.\nKONEen People Flow -ratkaisut täydentävät Australia 108:n ylellistä designia ja korkeatasoisia tiloja ja varmistavat asukkaiden sujuvan ja turvallisen liikkumisen. Rakennukseen asennetaan kymmenen KONE UltraRope® -nostoteknologialla varustettua KONE MiniSpace(TM) -hissiä ja kolme KONE MonoSpace® -hissiä, joiden maksiminostokorkeus on 306,8 metriä.\n”Hienoa päästä mukaan tähän projektiin. Australia 108 -pilvenpiirtäjästä tulee maamerkki sekä Melbournelle että Australialle”, sanoo KONEen Aasian ja Tyynenmeren alueen johtaja Neeraj Sharma. ”Olemme erityisen innoissamme siitä, että tähän vaikuttavaan hankkeeseen tulee KONE UltraRope -nostoteknologiaa. Tämä innovatiivinen teknologia on herättänyt paljon kiinnostusta korkeaan rakentamiseen erikoistuneiden asiakkaamme parissa.”\n10.6.2016: KONE modernisoi ja huoltaa korkeatasoisen toimistorakennuksen hissit Melbournessa Australiassa\nLisätietoja KONE UltraRope® -nostoteknologiasta\nThis content was originally distributed by GlobeNewswire on 2016-03-16 12:05 CET\n« Okmeticin vuosikertomus 2015\nKONE modernisoi tasokkaan Melbourne Central Tower -toimistorakennuksen hissit Australiassa »


Tulojen muutos isyysrahakausien välillä\n[quote=Velputin post_id=201294 time=1558088463 user_id=59453] Hei, olen pitänyt isyysvapaata syyskuusta 17 syntyneestä lapsestani syntymän aikoihin 11 päivää, ja nyt syksyllä minun olisi tarkoitus pitää jäljellä olevat päivät ennen hänen 2. syntymäpäiväänsä. Onko minun mitenkään mahdollista hakea muutosta isyyspäivärahan määrään, kun tuloni ovat nykyään melkoisesti suuremmat kuin tuon päivärahan määränneet tulot? [/quote]\nLaajenna näkymää Otsikko: Tulojen muutos isyysrahakausien välillä\nRe: Tulojen muutos isyysrahakausien välillä\nKirjoittaja Kela-Kerttu » 20 Touko 2019, 13:40\nMyöhemmin pidettävät isyysrahapäivät lasketaan samojen tulojen perusteella kuin ensimmäinen samasta lapsesta maksettava isyysraha, vaikka isän tulot olisivat välissä laskeneet tai nousseet. Samasta lapsesta maksettavat päivärahat määräytyvät siis aina samojen tulojen mukaan.\nKirjoittaja Vieras » 17 Touko 2019, 21:53\nEi ole. Samasta lapsesta myöhemmin pidettävät päivät tulee aina samoin perustein kuin ensimmäiset päivät.\nKirjoittaja Velputin » 17 Touko 2019, 13:21\nolen pitänyt isyysvapaata syyskuusta 17 syntyneestä lapsestani syntymän aikoihin 11 päivää, ja nyt syksyllä minun olisi tarkoitus pitää jäljellä olevat päivät ennen hänen 2. syntymäpäiväänsä.\nOnko minun mitenkään mahdollista hakea muutosta isyyspäivärahan määrään, kun tuloni ovat nykyään melkoisesti suuremmat kuin tuon päivärahan määränneet tulot?


Järkevää säästöä! - Mika Ebeling\nKäytin kaupunginvaltuuston kokouksessa 26.2.2014 seuraavan puheenvuoron käsiteltäessä Myllypuron metroaseman peruskorjauksen hankesuunnitelman hyväksymistä:\nNyt on aika onnitella ja kiittää kaupunginjohtajistoa. Kaupunginjohtajisto on onnistunut saamaan yli 32 %:n ja lähes 8,9 miljoonan euron säästön tähän hankesuunnitelmaan.\nKSV (Kaupunkisuunnitteluvirasto) oli aiemmin sitä mieltä, että rataa tulee siirtää. HKL toimi tämän KSV:n linjauksen perusteella, mikä olisi aiheuttanut kohtuuttomia kustannuksia.\nKaupungin taloutta tulee yleensäkin hoitaa säästeliäästi ja nykyinen aika korostaa tämän säästäväisyyden tarvetta. Ei ole aika korkealentoisiin vaan kustannustehokkaisiin ratkaisuihin.\nPidän myös järkevänä sitä, että Myllypuron metroaseman laituri jätetään samanpituiseksi kuin muilla Helsingin nykyisillä metroasemilla. Jos tämä yksi asema rakennettaisiin lyhyemmällä laiturilla, se tekisi mahdottomaksi koko Mellunmäen metrohaaran ajaminen pitkillä junilla.\nKun metron automatisaatioon on liittynyt merkittäviä haasteita, on hyvä, että me emme tee ratkaisuja, jotka vaikeuttaisivat metroliikenteen järjestämistä, mikäli metron automatisaatio viivästyy Länsi-metroa enemmän.\nLopuksi haluan nostaa esille pöytäkirjojen ja liitteiden oikeellisuuden merkityksen. Esityslistan liitteenä oleva HKL:n johtokunnan pöytäkirja 3.11.2011 on nimittäin erikoinen. Siitä käy ilmi, että käsittelyssä tehtiin vastaesitys, joka edellytti mahdollisuutta pitkän laiturin rakentamiseen ja että tämä tuli päätökseen, mutta siinä ei kerrota, miten vastaehdotuksesta tuli osa päätöstä. Eihän vastaehdotuksesta tule osa päätöstä pelkästään ehdottamalla ja kannattamalla. Tämän tulisi ilmetä pöytäkirjasta.\nSelvitin asian ja osoittautui, että muistikuvani yksimielisestä päätöksestä oli oikea.


Yrittäjän ei tarvitse pärjätä kaikessa yksin - verkostoituminen hyödyttää niin yrityksen taloutta kuin yrittäjän hyvinvointiakin - Kun koulu loppuu\nOletko miettinyt yrittäjäksi ryhtymistä, mutta pelkäät, ettet selviydy kaikesta yksin? Ei sinun ei tarvitsekaan selviytyjä. Vaikka yrityksessäsi ei työskentelisi lisäksesi kukaan muu, voit aina luoda oman yrityksesi ympärille oman yhteisösi, josta saat niin tukea omaan hyvinvointiisi kuin yrityksesi liikevaihtoon. Kun löydät ympärillesi oikeita ihmisiä ja tahoja eli verkostoidut muihin, mahdollisuutesi menestyä kasvavat. Jos taas ajattelet muita vain kilpailijoinasi, putoat nopeasti muiden kelkasta. Yhteistyössä on voimaa-sanonnassa on siis paljonkin perää. Luota ja usko siihen.\nMiten verkostoituminen sitten lisää yrittäjän hyvinvointia tai voi kasvattaa yrityksen liikevaihtoa? Alla omasta mielestäni neljä tärkeintä asiaa, miksi verkostoituminen toimii voimavarana yrittäjälle.\nVoit jakaa ajatuksiasi vertaiselle. On helpottavaa jakaa ajatuksia yrittäjältä yrittäjälle. Silloin kuuntelijana ja keskustelijana on henkilö, joka saattaa pohtia päivittäin samoja asioita kuin sinä. Tunnet, ettet olekaan asioiden kanssa yksin, vaan jollain muulla on sama tilanne. Ajatuspaineesi voivat helpottua ja kuulet oman äänesi lisäksi myös toisen ihmisen mielipiteen.\nSaat vahvistusta omille ideoillesi tai ideoitte yhdessä uutta. Joskus omat ideat tuntuvat junnaavan paikallansa. Mitä jos jakaisit ideasi jonkun toisen ihmisen kanssa ja keskustelisitte yhdessä, mihin suuntaan ideaa voisi viedä? Jossain tapauksessa saatatte keksiäkin yhteistyönidean ympärille, jolloin yhteistyönne ansiosta idealle tuleekin kaksinkertainen asiakaskunta.\nMyyntisi helpottuu. Voit myydä tuotteita suoraan verkostoillesi, kuten pyytää yritysyhteistyökumppaneitasi jälleenmyyjäksi tai palvelusimarkkinoijiksi. Yksityishenkilöt verkostossasi taas saattavat siirtyä suoraan asiakkaiksesi kuullessaan säännöllisesti yrityksesi tuotteista ja palveluista.\nTyösi helpottuu. Kun olet keksinyt jonkun uuden tuotteen tai palvelun, jota et pysty toteuttamaan täysin itse, oletaina saman kysymyksen edessä: Miten suunnitelman saisi täytäntöön? Haluaisitko yrityksellesi esimerkiksi uudet kiitoskortit tilausten mukana, mutta et itse ole painofirman edustaja tai supervisuaalinen ihminen? Silloin kurkkaat verkostoasi – sieltähän löytyykin kuvittaja ja painotalon edustaja. Laitat molemmille viestiä ja hetken päästä sinulla onkin jo upeat ja yksilölliset uudet kiitoskortit tilaustesi mukana. Joskus saatat saada verkostoltasi palveluita hieman edullisempaan hintaan, mutta vaikka et saisi, olet jo säästänyt aikaa ja monelle yrittäjälle aika on rahaa.\nVerkostoitua voi monella eri tavalla. Toisille sopii toinen tapa ja toisille toinen.\nEnsinnäkin – verkostoitua voi myös muuten kuin yrittäjänä. Voit siis verkostoitua myös jo ennen kuin sinulla olisi omaa yritystä, mutta silti hyödyntää verkostojasi omassa yrityksessäsi myöhemmin. Verkostoasi olet voinut kasvattaa niin ystävän häissä, koripalloharrastuksessasi kuin palkkatyösi messutapahtumassa.\nToiseksi – verkostoitumisen ei tarvitse olla kasvokkain kohtaamista. Voit verkostoitua myös esimerkiksi sosiaalisen median kanavien kautta. Jos löydät mielenkiintoisen ihmisen tai yrityksen, laita hänelle somessa viestiä. Hetken päästä teillä saattaakin olla jo viikoittainen yhteydenpito ja joskus saatatte nähdä ehkä vielä livenäkin.\nKolmanneksi – verkostoitua voi kuka vaan. Sinun ei tarvitse olla se puheliain tyyppi, joka ilmoittautuu ensimmäisenä kaikkiin verkostotapahtumiin omalla alueellaan. Voit päättää juuri ne tavat, jotka sopivat sinulle itsellesi verkostoitumiseen. Sinun ei tarvitse tehdä asiaa samalla tavalla kuin muiden.\nVerkostoituminen voi aluksi kuulostaa hienolta businesskieleltä, mutta käytettiin sanana sitten mitä hyvänsä, verkostoitumisen voimaa ei voi vähätellä.\nTalousosaamisen ja yrittäjyyskasvatuksen asiantuntija, Talous ja nuoret TAT\nYrittäjä, Picla Design


-- Ilkka Luoma --: 08/01/2004 - 09/01/2004\nKuntien ja kaupunkien määrä tulee vähenemään...\nNelonen/ aluetoiminta, ajankohtais- yms.\nSuomessa on n. 400 kuntaa/ kaupunkia ja suurin osa suomalaisista ei tunne niistä kovinkaan montaa. Suomalaiset ovat kilpailuhenkistä ja kotiseuturakasta kansaa niin maalla kuin kaupungeissa. Olemme myöskin kunnostautuneet monissa raskaissakin koitoksissa hyvällä yhteishengellä ja yrittämisellä epätoivoisissakin tilanteissa.\nSuomea vaivaa väestön pakkautuminen muutamiin keskuksiin, siten että toisilla paikkakunnilla tuskaillaan koko ajan lisääntyvien päivähoitokotien ja koulujen yms. yhteiskunta infrastruktuurin rakentamisen suhteen kun taas toisilla paikkakunnilla myydään kouluja pilkkahintaan kysynnän puutteen vuoksi.\nSuomi lähestyy ns. suurien ikäluokkien eläkkeellelähtöön; tämä saattaa aiheuttaa muuttopaineita kotiseuduille tai muutoin luonnonläheisimmille ja rauhallisimmille asuinsijoille. Toisaalta meillä monilla on vahvat joskin venyneet juuret tukevasti maaseudulla. Osa suomalaisista haluaa kuitenkin olla kaupungeissa.\nSuomi on osa EU:ta ja olemme globaalissa maailmantaloudessa niin hyvässä kuin pahassa ja mieidän oma identiteettimme on koetuksella niin EU:n kuin kaukoidän haasteissa. Kansallinen eheys ja yhteishenki on se tae, millä me pärjäämme kilailussa uusia EU maita kohtaan kuin myös suuremmissakin koetuksissa lähinnä kaukoidän osalta. Ei lasketa osaajiamme maailmalle vaan tarjotaan heille mahdollisuuksia maamme sisällä.\nKatselin YLE/aamutv:een ohjelmaa niin Kouvolasta kuin Mikkelin maatalousnäyttelystä ja tästä juontuikin idea uuden tyyppisestä koko kansaa koskettelevasta ohjelmasarjajasta, joka olisi niin informatiivinen, hauska kuin myös kilpailullinen ja musiikillinen. Ajatus perustuu alueelliseen yhteishenkeen ja tsemppiin, jolla kaikki me puolustamme aina omaa asuinkuntaamme. Samalla lisätään eri alueiden ja kuntien tunnettuutta vaihtoehtoina ehkä moniinkin eri tilanteisiin.\nTämä ehdotus ei ole pelkästään kaupalliseen menestykseen tähtäävä, vaan kansallisesti informatiivinen ja yhteis- ja kilpailuhenkeä lisäävä kansalaisohjelmasarja, joka tulee myös tuottamaan muita tuloja, jotka jaetaan kahdelle taholle: lasten sairaanhoitoon ja sotaveteraanien hyvänmielen nostattamiseen. Tuloutuksen osalta esim. tekstiviestien lähetys saattaa muodostua suureksikin tulonlähteeksi kuin myös nettipohjaiset sponsoroinnit ja kunta-avustukset kunkin kunnan kilpailujoukkueelle. Jokaisen kunnan alueella oleva yritys voi myös sponsoroida oman kuntajoukkueensa kuluja, kuitenkin siten, että se ei ”kilpalaulannan kenttä”, mutta kunnan sisällä yritystä informoivaa ja tunnetuksi tekevää. Muutoinkin mainonta on hillittyä ja sopivasti näkyvää; arvot ovat itse kilpailussa ja niissä kokonaishyödyissä, mitä kunta/ kaupunki itselleen hakee ja muille tarjoaa. Nelosella on yksi erinomainen valtti; kumppanuus Hesarin kanssa.\nJokainen suomalainen kunta ja kaupunki asettaa valtuustonsa järjestämänä suunnittelujoukkueen, jossa on ainoastaan yksi ehto: ryhmään tulee kuulua peruskansalaisia, jotka edustavat nuoruutta, varttuneisuutta, veteraaniutta, yrittäjyyttä, maataloutta sekä paikallista seurakuntaa, yhteistä heille pitäisi olla innovatiivisuus ja yritteliäs henki, jolla ajetaan reippaasti oman kotikunnan etuja niin leikkimielisesti kuin vakavastikkin.\nRyhmän tulee miettiä yhdeksän perusasiaa, jotka toteuttaa oman kunnan kansalaiset:\n· mitkä ovat oman kunnan vetovoimatekijät, sisältäen yhden superlatiivin Suomen oloissa\n· millä keinoilla houkutellaan kuntaan muuttajia sekä lomalaisia\n· mitä kunta haluaa tarjota sisäänmuuttajilleen ja lomalaisilleen\n· minkälaista yhteistyötä kunnan yrittäjät/teollisuus haluaa tarjota ja odottaa saavansa\n· esittää omaa paikkakuntaa koskevan kaskun, tarinan tai vitsin\n· suorittaa kolmen minuutin mittainen ”myyntipuhe” omasta kunnasta\n· lasten vapaamuotoinen esitys, kolme minuuttia\n· veteraanien/ lottien viesti nuorille\nSarjan ollessa kansallinen ja koko maata koskeva, on syytä saada suojelijoiksi esimerkiksi Tasavallan presidentti Halonen, eduskunnan puhemies Lipponen, pääministeri Vanhanen ja varapääjohtaja Niinistö ja kansanedustaja Hautala sekä Yrittäjien puheenjohtaja kuin myös MTK:n puheenjohtaja. Vähintäänkin kultakin taholta haetaan mielipiteitä ja sponsorointia ohjelmasarjan tekoon ja ideointiryhmän kokoamiseen. Suojelijajoukko on ehkä hiukan ideaalinen!\nEnsi alkuun Nelonen esittelee n. 10-15 minuutin brieffin joka lähetys (aamu olisi hyvä, mutta Nelosellahan ei toistaiseksi tälläistä foorumia ole) jokaisesta Suomen kunnasta/ kaupungista. Työ on suuri, koska kuntia on n. 400 ja jokaisella tulisi olla yhtäläinen mahdollisuus tulla esittelyyn, esittelyjärjestys tulisi ehkä arpoa, koska asioilla on aina taipumus kehittyä eli ensimmäiset ovat huonommassa asemassa kuin viimeiset tai päinvastoin. TV-ryhmän tulisi käydä jokaisessa kunnassa tekemässä kuvaus. Ensimmäisen kierroksen jälkeen suoritetaan äänestys ja arvostelu, jossa kunnat laitetaan mm. tuomariraadin myötä ”järjestykseen”. 20 parasta pääsee loppukilpailuun, jossa valitaan Suomen innovatiivisin, houkuttelevin ja hauskin kunta/ kaupunki. 20 parasta saa lisäksi loppukilpailuun tv-aikaa 4:n kanavalta kerrallansa 30-60 minuuttia, jossa terävöitetysti ”markkinoidaan ja kilpaillaan” voitosta. Lisäksi suoritetaan yhteisesiintyminen ja innovatiivisuuskilpailu.\nValittu raati arvostelee kaikessa hiljaisuudessa jokaisen kunnan nettisivut ja antaa niille pisteet, jotka ovat pohjana itse kilpailussa; raati tulisi olla kattava ja ammattitaitoinen. Seuraavaksi lasketaan kunnille tasoituskertoimet, koska kuntien asukasmäärä on suuresti vaihteleva aina Uukuniemen 800:sta ja Helsingin 500.000 asukkaaseen. Tasoitus laskettaisiin viimeisten kolmen kunnallisvaalin keskiarvo äänestysprosentistä sekä myöhemmin kuntalaisten kannustustekstiviesteistä, joiden tuotto jaetaan myöhemmin ed. mainituille yhteishyvällisille tahoille. Myöhempien tekstiviestien määrä suhteututetaan kunnan väkilukuun.\nValtiollinen ”monopolilupamaksu” YLE operoi mielestäni hyvin suosituimman suomalaisen äänestyksen viime vuonna; nythän loppuvuodesta tulos julkistetaan. Tämän kaltaista informointia voitaisiin suorittaa laajasti ja uskoisin, että paikallinen lehdistö tulee ”talkoisiin” innokkaasti mukaan, koska ohjelmasarja luo intressejä tiedoitusvälineille. Nettiin tulisi myös avata keskustelufoorumi, sekä kansalaisten suoran vaikutusmahdollisuuden, tästäkin uskoisin Nelosella olevan kokemusta.\nInformaatio itse kunnille:\nNelonen lähettää kunkin kunnan/ kaupungin valtuustolle kirjeen, jossa kerrotaan perusidea, jossa kunta saa esittää haluamallaan tavalla mutta kuitenkin sääntöjen mukaan oman näkemyksensä ”markkinoinnista” kunnan etujen ja tavoitteiden mukaisesti. Tässä yhteydessä valtuuston toivotaan avustavan vapaaehtoista ryhmään muodostamaan itse esityksen. Valtuustolla on luonnollinen intressi edesauttaa kuntansa esilletuontia valtakunnallisessa kilpailussa.\nKaikki hyvinvointi ja yrittämisenhenki lähtee liikkeelle työstä ja mahdollisuudesta olla mukana tuotantologistiikassa, josta palkkana on kullekkin sopiva kulutuspanos niin kuntansa kuin valtakunnallisellakin alueella. Ohjelmasarjan eräs peruspilari on yrittämisen henki eli pitkälti yrittäjätoiminta pk-sektorilla, sillä heillä on työllistämisen avaimet hallussaan ja tätä kehitystä tulisi avustaa kaikin keinoin. Ohjelmasarjassa tuodaan esille yrittäjyyden hedelmiä kustakin kunnasta eli menestystarinoita, jotka myöskin raati ja kansalaiset arvostelevat ja se on osa kokonaiskilpailua. Huomattavaa on, että maatalous on myöskin yrittämistä ja sillä sektorilla voidaan verkostoitumisen myötä saavuttaa kilpailuetuutta kiristyvässä markkinataistossa. Kunkin kunnan/ kaupungin työryhmässä/ joukkueessa voisi olla Yrittäjien edustaja mukana.\nTällä ohjelmasarjalla saavutetaan koko maan kattavuus kuin myös mielenkiinto, koska nyt otetaan mittaa laajasti ja tasapuolisesti ja kaikilla on mahdollisuus osallistua. Voisin arvata, että ohjelmasarjan edetessä katsojamäärät voivat kasvaa hyvinkin suuriksi. En ole aiemmin nähnyt valtakunnallista kilapilua kuntatasolla.\nEhkä tärkeimpänä tavoitteena on kuitenkin konkreettinen tieto mahdollisuuksista niin asumisen kuin työtehtävien osalta ja ennenkaikkea verkostoituminen à yrittäjät/ yritykset haastetaan verkostoitumaan eli etsitään osaamiskumppaneita kokonaislogistiikkaan ja markkinointiin. Projekti tuottaa myöskin nettisivuston, jossa kaikki kunnat/ kaupungit ovat mukana, sivuston ylläpito ja perusvalmistelu tehdään ohjelmasarjan ”ehdoilla”, mutta kuntien innovaatioista ja ennen kaikkea keskinäisideoinnin pohjalta.\nHaaste, joka koskettelee koko kansaa ja saisi menestyksen ja innon kuten esim. Idols-äänestys, kuitenkin sillä erolla, että tässä on mukana tosi haasteet ja mahdollisuudet, jolla me pärjätään kilpailussa ja vahvennamme identiteettiämme sekä saisimme keskinäishyväksyntää maaseudun ja kaupunkien välille, sillä viime kädessä olemme yksi Suomi ja yhteishengellä ja tsempillä voitamme kiristyvät haasteet ja pidämme ”päämme pinnalla”.\nTässä olisi tälläinen esitys, joka ideoitui YLE/aamutv:n katsomisesta ja autoajelusta Helsingistä 365 kilometrin päähän läpi Itä-Suomen Pohjois-Karjalaan Kesälahdelle lomakohteeseeni Puruveden rannalla. Ajomatka oli suppea läpileikkaus Suomesta ja kun ensimmäisen kerran seurasin mitä kuntia läpiajoni koski, niin huomasin, etten tuntenut niistä kuin muutamia ja ajattelin, että tuollakin on ihmisiä, joilla on vähintäänkin yhtä voimakkaita ajatuksia ja tunteita kuin minulla itselläni.\nLähettänyt Ilkka Luoma klo 00:19 Ei kommentteja: Linkit tähän tekstiin\nMira ja Ellu\nVasta ajosta tulleena...\nLähettänyt Ilkka Luoma klo 23:57 Ei kommentteja: Linkit tähän tekstiin\nLähettänyt Ilkka Luoma klo 21:42 Ei kommentteja: Linkit tähän tekstiin


Nämä arkiset designklassikot sopivat joka kotiin – löytyvätkö sinultakin? | Me Naiset\nklo 11:00 | 14.5.2015\nJokaisen opiskelijakämpän vakioesine, riisipaperivalaisin, sopii myös aikuisempaan asuntoon. Kuvat: Shutterstock ja valmistajat\nSisustusklassikko voi olla niin Ikeasta kuin huippusuunnittelijan käsialaakin.\nOlipa sisustustyylisi rönsyilevä tai pelkistetty, nämä klassikkoesineet ja -huonekalut ovat takuuvarmoja valintoja.\nHouse to Home -sivusto listasi seitsemän klassikkoa, jotka sisustuslehdissä nähdään yhä uudelleen – aina erilaisissa kodeissa, mutta silti sisustuksiin täydellisesti sulautuen. On melko todennäköistä, että joku näistä kestosuosikeista löytyy sinunkin kodistasi.\nSaatoit ostaa ensimmäisen opiskelija-asuntoosi, mutta myöhemmin huomasit, että ihan hyvältähän se näyttää aikuisemmassakin kodissa. Edullisilla riisipaperivalaisimilla saa myös loihdittua näyttävän valaistuksen juhliin.\nFritz Hansenin suunnittelema klassikko on ollut sisustajien valinta jo lanseerausvuodestaan 1955. Miksikö? Sen pelkistetty muoto kestää aikaa ja sopii erilaisiin ympäristöihin ja saatavana on lukuisia värivaihtoehtoja. Pisteenä iin päälle kevyt tuoli on myös pinottava.\n3. Ikean PS kaappi\nYksi Ikea-klassikoista on metallinen, lukittava kaappi PS-sarjasta. Kaapille on helppo keksiä loputtomasti käyttötarkoituksia tv-tasosta säilytykseen, ja sen yksinkertaisessa, toimistokalustemaisessa muotoilussa on sopivasti ”sitä jotakin”. Valkoinen on aina tyylikäs väri, mutta punaisena tai sinisenä kaappi tuo sisustukseen sopivasti potkua.\n4. Alessin sitruspuristin\nHäälahjaklassikko, jonka on suunnitellut Philippe Starck. Jos totta puhutaan, harva on koskaan edes käyttänyt laitetta sitruksien puristamiseen, mutta designklassikko näyttää joka tapauksessa hyvältä keittiön työtasolla.\n5. Dualitin leivänpaahdin\nKeittiön laitteissa teräs on materiaaleista klassisin. Dualitin paahtimeen mahtuu neljä leipäviipaletta kerralla, ja sen retrohenkinen muotoilu on vienyt monen sisustajan sydämen.\nKansa on kapselikahvinkeitinhurmiossa, mutta perinteitä vaaliva luottaa edelleen Bialettin mutteripannuun, jonka kehtaa jättää käytön jälkeen liedelle esille.\n7. Ikean Ordning-aterinteline\nAterintelineiden ykkönen tulee Ikeasta. Teräksistä, rei’itettyä klassikkoa on saatavilla kahdessa eri koossa muutamalla hassulla eurolla. Eipä siis ihme, että siitä on tullut monen keittiön vakiovaruste.


Keskustelu viilaamisesta jatkuu.\nLiittynyt: 12.12.2004 18:10\nnigoo kirjoitti: Itellä taas tehoalue kapeni kun muutin paon soikion yläosan kantikkaaksi.\nNäinhän sen teorian mukaan kuuluukin tehdä: terävämpi pakopulssi -> toimii kapeammalla kiekka-alueella. Jossain mielessä hieman sama asia kuin lyhentäisi vastakartiota.\nOlisi aikomus viilata tuota metrakitin hm 75cc pyttyä ja siinä on kolmiosainen pakoaukko, niin käykö hassusti jos korotan vaan sitä "pääaukkoa" enkä koske niihin "lisäaukkoihin" ollenkaan?\nEikös joka virityskirjassa sanota että niitä pitäisi saman verran korottaa kaikkia aukkoja pakoaukosta?\nNoh, onkohan sitten se korottaminen tarpeen.. pakoaukolla kumminkin asteita 189 että jos vaan leventäisin ja muotoilisin soikiosta kulmikkaammaksi. Että kun minulla ei ole sellaisia työkaluja jotka mahtuisi niihin lisäpakoaukkoihin\nEdittiä vähän tuohon^^ Ne lisäpakoaukot on valmiiksi matalemmalla kuin pääpakoaukko, että jos sitä kumminkin korottais. Tässä olis pytyn aukotusta ja mitä pakoaukolle suunnittelin.\nSlerpa_ kirjoitti: Eikös joka virityskirjassa sanota että niitä pitäisi saman verran korottaa kaikkia aukkoja pakoaukosta?\nEi mulla ainakaan oo tullu vastaan?\nEsko Maunon kirjan sivu 39, kuva 37 kuvateksti sanoo tämmästä:\n"Kaksiosaisen pakoaukon molempien puolten yläreunojen on oltava täsmälleen samalla korkeudella."\nSivullla 40 sanotaan:\n"Mikäli pakoaukko on jaettua tyyppiä, eli sen eri puolten välissä kulkee väliripa, on erittäin tärkeää tarkastaa että kummankin puolen aukko avautuu juuri samalla hetkellä eli niiden yläreunat ovat täsmälleen samalla korkeudella."\nMä en ole tuota kirjaa lukenutkaan mutta mun mielestä tiittasessa ei siitä mitään puhuta?\nMutta kuinkas kun siinä mun pytyssä on kolmiosanen aukko niin siinä tavallaan se aukko aukeaa keskeltä ensin ja sitten vasta sivuilta pienemmistä aukoista... Että onko siinä sitten pakko avautua kaikkien yhtäaikaa kuten kaksiosaisessa aukossa? Kaksiosainen aukkohan ei olisi symmetrinen jos toinen olisi korkeampi mutta kolmiosainen on silti symmetrinen vaikka keskimmäinen on korkeampi. En todellakaan tiedä että onko symmetrisyydellä vaikutusta mutta näin itse ajattelin\nNiin tosiaan, tuossa pytyssä on vakionakin lisäpakoaukot ~1mm matalemmalla kuin pääaukko\nMinun mielestäni voi isontaa sitä keskiaukkoa. Onhan monessa tehokkaammassa pelissäkin pakoaukko paljon matalampi toiselta puolelta kuin toiselta. Eli aukeaa ja sulkeutuu eri aikaan kuin keskeltä.\nPS. Miksi et voi vain korottaa kaikkia aukkoja?\nNäin ajattelinkin Ja se että miksen korota kaikkia, niin mulla ei ole sellaisia työkaluja joilla pystyis työstää niitä pienempiä aukkoja. Muuten kyllä korottaisin\nEli halu oppia jotain viilaamisesta on jo todella kova . Tässä pari kuvaa nyt:\nViilalla koskemattoman vakiosylinterin yleisilme (kuva huono mutta näkee hieman asettelua)\n(ja pakoaukon koko?)(näkyy myös leikkausjäljet, mutta sylkkä porautetaan )\nErittäin epätarkkojen mittausten tuloksena pakoaukko 28mm leveä ja n. 19mm korkea.\nSylinteri siis 40,2mm (tulossa varmaankin 40,5 ylikokoon). Paolla siis leveyttä 70% sylinteristä. Tehoja yritän saada 8-12t rpm alueelle, joten pakoaukkoa ylöspäin, mutta miten sivulle (ja minkä verran edes kannattaa).Tiittasen kirja oikea taitaakin olla oikea opus, mutta onko muita tarpeellisia kirjoja netistä ladattavissa?\nHuuhteluihin en aio koskea, joten pakoaukkoa yritän ainoastaan muotoilla. Huuhteluiden valuvirheitä pitäisi varmaankin hioa pois kuitenkin. Mahtaako dremel olla hyvä (kunnon terillä) työkalu pakoaukon muotoiluun?\n(aikaa tulen käyttämään ja mitään en tee sylinterille ennenkuin tiedän varmasti mitä teen, joten siitä ei tarvitse itkeä )(vesi värjännyt hieman sylkkää)\nLähdetääs ensiksi siitä, että mittasitko pakoaukon leveyden kohtisuorana leveytenä vai kehämittana? Eli vaakasuorassa pakoaukon leveys, vai portmapista? 68%-72% on suht maximi arvo paon leveydelle, tuolla välillä männänrenkaiden kestävyys putoaa radikaalisti ja 72% yli sitä ei kannata leventää, männänrenkaat pääsevät muuten puristumaan liiaksi ulos urastaan, jolloin taas kolisee. Korkeutta en uskalla spekuloida juuri nyt.\nDremel on näppärä vehje noiden työstämiseen. Sanotaan näin, että tiittanen on pirun hyvä lähtökohta. Suomenkielinen opus ja suht monipuolinen, kyllä se hartaudella kannattaa lukea ja ymmärtää. Senjälkeen jos kiinnostusta riittää, kannattaa Bellin ja Jenningsin tuotantoakin lueskella (tosin vain englanniksi), Blair taasen on jo "paksua tavaraa", pirun viisasta, mutta vaikeaa tekstiä.\nMittasin kohtisuorana leveytenä, tarkemman teen hieman myöhemmin. Tuo leveys vaikutti jo aika leveältä, joten se kannattaa varmaankin jättää sellaisekseen.\nMutta pinnat pitäisi siis saada tasaisiksi (huuhtelut ja pako), kun uutena ollessaan sitä ne eivät ole?\nSain viilattua oman pyttyni ja tässä kuvaa http://www.motot.net/galleria/kuva20147/\nItse olen ainakin aivan tyytyväinen jälkeen. Heijastukset tekee sen että tuo viiste näyttää vähän oudolta. Pytty on muutenkin tällä hetkellä porautuksessa, että ne tekee siellä kunnon viisteet.\nTooByAas kirjoitti: Sain viilattua oman pyttyni ja tässä kuvaa\nKylläpä kyllä... Kun kuvaa kattoo niin sormia syyhyttää ja takaraivossa takoo: "miksi lisäpakoja ei viilattu, miksi lisäpakoja ei viilattu, miksi lisäpakoja ei viilattu, ...."\nEli oliko tuohon joku syy miksi jätit nuo viilaamatta?!\nTooByAas kirjoitti: Näin ajattelinkin Ja se että miksen korota kaikkia, niin mulla ei ole sellaisia työkaluja joilla pystyis työstää niitä pienempiä aukkoja. Muuten kyllä korottaisin\nNäinpä.. Eli siis en yksinkertaisesti omista mitään työkalua millä pystyisin ne viilata, muuten olisin kyllä viilannut.. Onko tuosta sitten suurtakin haittaa etten niihin koskenut?


Hov1 14.09.18 22:00 - Fondis - NetTicket.fi\nRuotsalaissensaatio Hov1 vaasaan syyskuussa Ruotsin tämän hetken suosituimpiin yhtyeisiin lukeutuva hip hop –ryhmä. Hov1 saapuu syksyllä keikoille suomeen. Kymmeniä miljoonia streamauskertoja kerännyt hov1 esiintyy vaasan fontanassa perjantaina 14. syyskuuta.\nAxel Liljefors Janssonin, Noel Fliken, Dante Lindhen ja Ludwig Kronstrandin muodostama Hov1 on noussut pikavauhtia yhdeksi Ruotsin isoimmista yhtyeistä. Hov1 teki läpimurtonsa viime vuonna julkaistulla debyyttilevyllään, joka nousi saman tien listaykköseksi ja keräsi yli 70 miljoonaa streamauskertaa. Viime vuoteen mahtui myös liuta loppuunmyytyjä keikkoja, mm. 17 500 ihmiselle Gröna Lundissa. Hov1 voitti myös palkinnot P3 Guld -gaalassa Årets Grupp- ja Guldmicken -kategorioissa. Marraskuussa Hov1 teki myös ensimmäisen Suomen vierailunsa esiintyen Turussa Glöggrundan-opiskelijatapahtumassa. Tämän vuoden alkukeväästä Hov1 julkaisi neliosainen dokumenttisarjan, joka kertoo yhtyeen nopeasta noususta Ruotsin artistikärkeen ja hysteriaa aiheuttavasta valtavasta suosiosta. Nelikon huhtikuussa julkaistu toinen albumi ”Gudarna På Vesterbron” singahti Ruotsissa listakärkeen. Samoin levyn single-lohkaisu ”Hon Dansar Vidare I Livet” nousi Ruotsissa Spotify-listan ykköseksi.\nVAASA 65100 Hovioikeudenpuistikko 15\nNight Club Fontana\nNight Club Fontana, ei paikkanumerointia Muutama


V2.fi | Artikkeli | World of Tanks Blitz\n18.04.2014 klo 12.30 | Luettu: 29480 kertaa | Teksti: Manu Pärssinen\nMelkein taskuun mahtuva tankkitaistelu\nWorld of Tanksin voi ottaa kohta mukaansa vaikka junamatkalle, kun iOS-laitteille pukkaa mobiiliversio Blitz-lisänimellä varustettuna. V2.fi kävi ottamassa nopean testin peliin ja haastatteli Wargaming.netin Romain Mardotia, joka on World of Tanksin Lead Publishing Producer.\nKuinka kuvailisit World of Tanks Blitziä? Onko se miniversio pelistä, aivan uusi versio eri alustalla vai mikä?\nSanoisin että se on World of Tanksin mobiiliversio. Tuomme World of Tanksin maailman PC:ltä mobiililaitteille aivan uutena tuotteena. Muokkasimme sen kosketusnäyttöjen ja niillä pelaavien tarpeisiin.\nMikä sai teidät tekemään päätöksen World of Tanksin tuomisesta mobiilialustalle?\nUskomme, että se kiinnostaa pelaajia, jotka pitävät tämän tyyppisistä peleistä. Mobiilimarkkinat ovat niin suuret, että olisi typerää olla olematta mukana siinä - ja meillä on resursseja tehdä se, joten miksipä ei? Se on oikea päätös.\nMitä kompromisseja Blitzin kanssa piti tehdä?\nTeimme paljon muutoksia. Käyttöliittymä uusittiin kokonaan, kontrollit kehitettiin täysin uusiksi, matchmaking ja joukkueet uudistettiin… Joten se on täysin uusi tuote, joka on räätälöity mobiililaitteille.\nPaljonko pelissä on sisältöä?\nJulkaisussa mukana on ainakin kolme valtiota, yli 150 panssarivaunumallia ja paljon, paljon ominaisuuksia. Peliä tietenkin päivitetään uudella sisällöllä julkaisun jälkeen.\nJos on pelannut World of Tanksia PC:llä, onko helppo hypätä mukaan Blitziin?\nKyllä, koska pelaajilla ei ole mitään muuta uutta opittavaa kuin kontrollit. Hienoahan siinä on, että nyt peliä voi pelata missä vain, kunhan on 3G-yhteys - vaikka linja-autossa. Taistelut ovat lyhyitä ja dynaamisia, joten pelaamisen voi lopettaa helposti koska vain.\nOliko ajatuksena enemmänkin saada pelille uutta yleisöä vai vain tarjota nykyisille faneille mahdollisuus pelata World of Tanksia reissussa?\nHaluamme, että pelejämme pelataan kaikkialla. Toisaalta halusimme pelin, jota pelaajat voivat pelata missä vain, vaikka he eivät olisi PC:illään. Halusimme myös levittää sanaa uusille pelaajille siitä, että tällainen hieno peli on olemassa.\nIpadille on tarjolla hirveät määrät F2P-pelejä. Miten WoT Blitz erottuu tästä joukosta?\nPeliä voi pelata täysin ilmaiseksi ja se on hyvin hiottu tuote, joka kilpailee muiden F2P-pelien kanssa. Pelielämyksenä Blitz on kuitenkin jotain, mitä ei ole ennen nähty mobiililaitteilla.\nOnko pelistä tulossa Android-versio?\nSe on ehdottomasti suunnitelmissa ja iOS- sekä Android-pelaajat pelaavat toisiaan vastaan samoilla palvelimilla. Android-laitteita on vain niin monenlaisia, että pelin räätälöinti sille on paljon vaikeampaa. Se on kuitenkin työn alla.\nMikä on sinun lempitankkisi?\nNiitä on itse asiassa kaksi! T62A ja Object 140. Ne ovat saman tyylisiä, mutta niistä minä nautin eniten.\nV2.fi pääsi pelaamaan WoT: Blitziä viiden taistelun verran ja kieltämättä pelin kontrollien haltuun ottaminen pilasi kaksi ensimmäistä matsia, varsinkin kun tapahtumapaikkana oli lasiseinäinen galleria ilman ilmastointia ja ulkona porotti kevätaurinko (hikiset näpit eivät oikein iPadin lasilla luista). Peli kuitenkin näyttää komealta tabletin ruudulla, eikä mitään teknisiä ongelmia tullut vastaan.\nPienten joukkueiden (testitilanteessa 4 vs.4) matsit olivat mukavan lyhyitä pläjäyksiä, joissa pääsi taistelun makuun. Mikäli World of Tanksin koukulta on toistaiseksi välttynyt, voi Blitz olla se viimeinen piikki lihaan, kun taistelut voi ottaa mukaansa sohvalle, laiturin nokkaan tai vessaan. Lupauksien mukaan maksumalli pelissä on samalla tasolla PC-version kanssa, eli peliä voi käytännössä pelata täysin ilmaiseksi ostamatta yhtään mitään.\nAlla pieni kuvagalleria Wargaming.netin järjestämästä tapahtumasta, jossa esiteltiin myös uusimmat päivitykset pelin PC- ja X360-versioihin. World of Tanks Blitz julkaistaan kevään aikana.\n< The Last Tinker: Cit...\tTrials Fusion... >\n20.04.2014 klo 02.03\nOlipahan käytännössä yhtä tyhjän kanssa tämä artikkeli, pelistä ei selvinnyt oikeastaan yhtään mitään muuta kuin että sitä pelataan iLaitteilla, siinä on tankkeja ja kontrollit ovat huonot (kuten kosketusnäyttölaitteilla pelattavissa 3d-peleissä yleensäkin).\nVoita Total War: Warhammer omaksi


SANKARIT / GHOST Junior Team / Team / Filomena Klug\nHarrastukset: ratsastus, hiihto\nSiitä lähtien, kun Filomena 3-vuotiaana vuonna 2011 löysi intohimon kohteen pyöräilystä, hän on ollut jatkuvassa liikkeessä kahden (tai joskus yhden!) renkaan päällä. Harjoiteltuaan jonkin aikaa vakavasti Filomena oli mielestään saanut riittävästi vahvuutta ja kestävyyttä polkeakseen vuonna 2016 ensimmäisen kerran kotoaan Salzburgin lähistöllä sijaitsevasta Kopplista (korkeus 712 m) ylös Gaisbergin vuorta (korkeus 1288 m).\nRunsaasti motivaatiota saaneena hän osallistui saman vuoden kesäkuussa ensimmäiseen maastopyöräkilpailuunsa U11-ikäluokassa ja sijoittui toiseksi. Ensimmäisenä vuotena U13-ikäluokassa asiat lähtivät toden teolla käyntiin. Filomena yritti kilpailla jokaisessa nuorten cupin kilpailussa. Oli ylä- ja alamäkiä, hyviä ja huonoja päiviä. Jotkut radat sopivat hänelle hyvin, toiset eivät niinkään. Valmistautuakseen parhaalla mahdollisella tavalla toiseen U13-kauteensa vuonna 2019 hän osallistui XC-kilpailuun Wienissä tammikuun puolivälissä. Se oli myös Itävallan mestaruuskilpailu, mutta vain U17-ikäluokalle. Huolimatta siitä haasteesta, että joutui kilpailemaan vanhempia pyöräilijöitä vastaan, Filomena sijoittui kuudenneksi kymmenestä osallistujasta.\nSuuri tavoite oli kuitenkin kilpailu Itävallan mestaruudesta Windhaagissa. Hänellä oli jo takanaan vahva kilpailu edelliseltä vuodelta ja valmistautuminen oli sujunut hyvin. Kilpailun ajoitus oli täydellinen: päivä hänen 12-vuotissyntymäpäivänsä jälkeen. Oli siis hyvä aika antaa itselle syntymäpäivälahja. Ranskan ympäriajon paholaisena tunnetun pyöräilyfani Dieter "Didi" Senftin kannustaessa hänen onnistui tehdä ohitusliike ja jättää kilpailijansa taakseen voittaen Itävallan mestaruuden vuonna 2019. Kuten myöhemmin kävi ilmi, tämä oli myös viimeinen mahdollisuus. Seuraavana vuonna Itävallan mestaruuskisoihin ei enää otettu ulkomaalaisia kilpailijoita. Kaikeksi onneksi Covid-19-vuonna 2020 järjestettiin kuitenkin Saksan mestaruuskisat Gedernin kaupungissa.\nHetken mielijohteesta ja sen kummemmin valmistautumatta Filomena sijoittui seitsemänneksi 32 osallistujasta ensimmäisenä U15-vuotenaan. Valitettavasti vuotta 2021 eletään edelleen Covid-19-pandemian kourissa.


Etusivu > Tilastot > Koulutus > Ammattikorkeakoulukoulutus > 2013 > ammattikorkeakouluissa suoritetut tutkinnot > Ammattikorkeakoulujen uusien opiskelijoiden määrä väheni\nAmmattikorkeakoulujen uusien opiskelijoiden määrä väheni\nTilastokeskuksen mukaan ammattikorkeakoulujen tutkintoon johtavan koulutuksen uusien opiskelijoiden määrä väheni 2 prosenttia edellisvuoteen verrattuna. Uusia opiskelijoita oli syksyllä 2013 yhteensä 37 500 opiskelijaa. Kaikkein voimakkaimmin uusien opiskelijoiden määrä väheni kulttuurialalla, yli 28 prosenttia ja matkailu-, ravitsemis- ja talousalalla, 27 prosenttia. Kolmanneksi eniten uusien opiskelijoiden määrä väheni luonnontieteiden alalla, lähes 8 prosenttia. Sosiaali-, terveys- ja liikunta-alalla ja tekniikan ja liikenteen alalla uusien opiskelijoiden määrä lisääntyi hieman.\nAmmattikorkeakoulujen uudet opiskelijat koulutusaloittain (opetushallinnon luokitus) 2012–2013\nMaakunnittain tarkasteltuna uusien opiskelijoiden määrä väheni eniten Lapin maakunnassa, 13 prosenttia ja Keski-Pohjanmaalla, 12 prosenttia. Päijät-Hämeen ja Etelä-Karjalan maakunnissa uusia opiskelijoita aloitti yli 10 prosenttia edellisvuotta vähemmän. Sen sijaan uusien opiskelijoiden määrä kasvoi Etelä-Savon, Kymenlaakson ja Varsinais-Suomen maakunnissa.\nAmmattikorkeakoulujen uudet opiskelijat ja opiskelijat 1995–2013\nMyös kokonaisopiskelijamäärä väheni edellisvuoteen verrattuna, 0,7 prosenttia. Kaikkiaan ammattikorkeakouluissa opiskeli 138 900 opiskelijaa. Ammattikorkeakoulututkintoon johtavassa nuorten koulutuksessa opiskeli yhteensä 108 400 opiskelijaa ja ammattikorkeakoulututkintoon johtavassa aikuiskoulutuksessa 21 900 opiskelijaa. Ylempään ammattikorkeakoulututkintoon johtavan koulutuksen opiskelijamäärä kasvoi. Opiskelijoita oli 8 600, mikä on yli 700 opiskelijaa enemmän kuin vuonna 2012.\nAmmattikorkeakoulututkintoa opiskelevia oli eniten tekniikan ja liikenteen alalla, 30 prosenttia opiskelijoista. Sosiaali-, terveys- ja liikunta-alalla opiskeli 27 prosenttia ja yhteiskuntatieteiden, liiketalouden ja hallinnon alalla 20 prosenttia opiskelijoista. Ylempää ammattikorkeakoulututkintoa opiskelevia oli eniten sosiaali-, terveys- ja liikunta-alalla, 33 prosenttia opiskelijoista. Yhteiskuntatieteiden, liiketalouden ja hallinnon alalla opiskeli 28 prosenttia ja tekniikan ja liikenteen alalla 24 prosenttia ylemmän ammattikorkeakoulututkinnon opiskelijoista.\nEniten opiskelijoita oli Metropolia ammattikorkeakoulussa, 16 300 opiskelijaa. Seuraavaksi eniten opiskelijoita oli Haaga-Helia ammattikorkeakoulussa, 10 000 opiskelijaa ja Tampereen ja Turun ammattikorkeakouluissa, joissa molemmissa oli yli 9 600 opiskelijaa. Pienin ammattikorkeakoulu on Poliisiammattikorkeakoulu, jossa oli 90 opiskelijaa.\nLiitetaulukko 1. Ammattikorkeakoulujen uudet opiskelijat ja opiskelijat koulutustyypin ja koulutusalan (opetushallinnon luokitus) mukaan 2012-2013 (15.11.2013)\nLiitetaulukko 2. Ammattikorkeakoulujen uudet opiskelijat ja opiskelijat koulutusmaakunnittain 2013 (15.11.2013)\nLiitetaulukko 3. Ammattikorkeakoulujen uudet opiskelijat ja opiskelijat ammattikorkeakouluittain 2013 (15.11.2013)\nLiitetaulukko 4. Ammattikorkeakoulujen opiskelijat 1995 - 2013 ja ammattikorkeakouluissa suoritetut tutkinnot 1995-2012 (15.11.2013)\nLaatuseloste: Ammattikorkeakoulukoulutus (15.11.2013)\nISSN=1799-0033. ammattikorkeakouluissa suoritetut tutkinnot 2013. Helsinki: Tilastokeskus [viitattu: 26.1.2020].


Pienet sienipiiraat – Hellapoliisi\nTehnyt Hellapoliisi 22.2.2016\nIhanat pienet sienipiiraat sopivat evääksi tai annospiiraiksi juhliin. Voit kätkeä joukkoon myös muita kasviksia oman maun mukaan. Pienet sienipiiraat 10-12 kpl Taikina: 100 g voita tai margariinia ½ tl suolaa 1 rkl sokeria 3 dl vehnäjauhoja tai spelttijauhoja 1 rkl vettä tai kermaa Täyte: 150-200 g herkkusieniä ½ punainen paprika ½ pieni purjosipuli 2 rkl […]\nIhanat pienet sienipiiraat sopivat evääksi tai annospiiraiksi juhliin. Voit kätkeä joukkoon myös muita kasviksia oman maun mukaan.\nNypi huoneenlämpöinen voi tai margariini, suola, sokeri ja vehnä- tai spelttijauhot murumaiseksi seokseksi. Lisää vesi tai kerma ja sekoita vain sen verran, että taikina on tasainen.\nPainele taikina pienten reunallisten piirasvuokien pohjalle ja reunoille.\nEsipaista 200-asteisessa uunissa noin 5 minuuttia.\nHienonna herkkusienet ja punainen paprika pieniksi kuutioiksi. Halkaise purjosipuli pituussuunnassa ja huuhtele lehtien välit. Leikkaa ohuiksi suikaleiksi.\nLisää pannulle sienet, paprika ja purjosipuli. Kääntele hetki, kunnes sienet pehmenevät.\nJaa sieniseos piirasvuokiin.\nSekoita kerma, muna, suola, mustapippuri ja juustoraaste keskenään ja jaa vuokiin.\nKypsennä 200?asteisessa uunissa noin 20 minuuttia, tai kunnes pinta on hyytynyt ja kauniin värinen.\nPikkusuolaiset, Suolaiset piirakatmakuja\nGluteeniton toscakakku →


Perinneleikit Ry | Leikkiblogi\n5.2.2018 | Pikkulotan leikit jatkuvat\nPikkulotan leikit -kirja julkaistiin yhdessä Lottamuseon kanssa marraskuussa 2017 lapsen oikeuksien viikon yhteydessä Lottamuseolla Tuusulassa. Pikkulotan leikit -kirjan suojelija Aira Samulin piti puheenvuoron ja kertoi omasta ajastaan pikkulottana ja raskaistakin kokemuksistaan perheen joutuessa evakkoon kodistaan. Aira kuitenkin korosti, miten merkillinen voima leikkiperinteillä oli tuolloin ja vielä nykypäivänäkin yhteishengen ja ilon luomisessa.\nAira Samulin Pikkulotan leikit -kirjan julkaisutilaisuudessa Lottamuseolla 25.11.2017\nPikkulotat olivat oman aikansa leikkilähettiläitä. He kokoontuivat työiltoihin, joissa askartelun ja käsitöiden ohella luettiin, leikittiin ja laulettiin. Pikkulotat järjestivät myös keräyksiä ja iltamia. Leikkejä julkaistiin Pikkulotta- ja Lottatyttö-julkaisuissa ja näistä leikeistä on Pikkulotan leikit -kirjan 19 leikkiä koottu.\nTulevana lauantaina 10.2. vietetään Perhelauantaita Tikkurilassa Taidetalo Pessissä näyttelyn Ystäväni tuttavani – Lapsuuden kuvat tiimoilta. Perhelauantaissa leikitään Pikkulotan leikit -kirjan leikkejä, kuten hymynheittoa, linnan valtiasta ja yhdyssanataistelua. Leikkijöille jaossa palkinnoksi kirjasiamme. Pisteellämme myynnissä myös tuotteitamme; Pikkulotan leikit –kirjoja, Perinneleikit-pipoja sekä Eläköön leikki! –teoksia.\nTapahtumassa pääsee myös leikkimään Tanssiteatteri Raatikon roolivaatteilla, vanhoilla leluilla ja kirjoilla. Lisäksi työpajanurkkauksessa tehdään käpylehmiä ja nappihyrriä.\nAira Samulin ystävänsä kanssa seuraamassa leikkihetkeä\nYstäväni tuttavani – Lapsuuden kuvat –näyttelyssä on esillä Vantaan kaupunginmuseon kuva-arkiston vanhoja kuvia lasten elämästä ja lapsuuden leikeistä. Esillä myös museokokoelmien leikkikaluja ja esineistöä. Näyttely kertoo lapsen elinympäristön muutoksesta ja leikkikulttuurista runsaan sadan vuoden ajalta.\n2.2.2018 | Leikkikoulutus – Koulutusleikki\nUusimpana palvelunamme tarjoamme koulutuksia leikkimiseen ja leikittämiseen.\nLeikki-Innovaattorimme Isa oli eilen taas kouluttamassa varhaiskasvatuksen ammattilaisia ja päivä oli ollut enemmän kuin onnistunut. Vantaan kaupungin Liikuntapalvelut järjestivät starttitapahtuman Leikkien liikkumaan -projektin tiimoilta ja Isa oli siellä pitämässä työpajaa. Isa oli kuvannut työpajaansa näin:\n”Työpajassa ei tarvitse itse ohjata, vaan pääsee ohjattavaksi. Tärkeintä työpajassa on pyrkiä asettumaan päiväkotilapsen kenkiin, ja täten nauttimaan leikistä lapsen lailla. Leikki on ilmiöoppimista parhaimmillaan. Se taipuu ja muovautuu leikkijöiden mukaan, jolloin eri ikäiset lapset voivat mainiosti leikkiä yhdessä ja oppia tahoillaan uutta. Taika on usein tarinan-/sääntöjenkerronnassa. Kokeillaan itse, kuinka leikki opettaa mm. kuuntelemaan, odottamaan, pysähtymään, karkaamaan, tervehtimään ja ennen kaikkea nauttimaan liikkeestä sekä yhdessä tekemisestä.”\nTyöpajassa leikittiin Jäätyneitä hernepusseja, Käsipäivää, Noidan kattilaa, Lastenhoitajaa, Pesän ryöstöä ja Peikkoleikkiä. Suosikeiksi olivat nousseet Peikkoleikki ja Lastenhoitaja. Työpaja kesti ryhmälle aina 25 minuuttia ja ryhmiä oli yhteensä kolme. Ajan ollessa näinkin lyhyt oli tahti pitänyt pitää reippaana, mutta varhaiskasvattajat olivat heittäytyneet täysillä mukaan ja lähtivät leikkeihin mukaan kyseenalaistamatta niitä. Asettuminen lapsen rooliin oli varhaiskasvattajilta käynyt kunniamaininnan arvoisesti.\nMahtavaa oli, että osalle Perinneleikit ry olikin jo tuttu taho kesäisten leikkipuistoleikitysten sekä maskottiautomme Martin tiimoilta.\nIsan yhteenveto vantaalaisten varhaiskasvattajien koulutuksesta:\n”Sain aikuiset leikkimään, suurin osa tuntui hyötyneen vinkeistäni ja mikä tärkeintä leikkijät saivat liikettä niveliin ja hauskuutta päivään!”\nTämä oli toinen järjestämämme koulutus varhaiskasvatuksen ammattilaisille ja tämä uusi palvelumme onkin otettu kivasti vastaan! Mikäli teillä on tulossa koulutuspäivä taikka seminaari, niin ole meihin yhteydessä ja katsotaan miten voisimme leikeillä kasvattaa tapahtumanne tarjontaa ja piristää tapahtumapäiväänne. Seminaareissakin on mahdollista vaikka vetää taukojumppana leikkejä puheenvuorojen välissä.\nSeuraava Isan vetämä koulutus onkin suunnattu liikunnan- ja terveystiedonopettajille Liito ry:n Opintopäivillä tulevana lauantaina 3.2. Kisakalliossa.\nOpintopäivien Isan pisteen esittely:\n” Tunnin punainen lanka on leikin monipuolisuus. Tunti pitää sisällään yläkoulu-, ja lukioikäisille suunnattuja liikuntaleikkejä, jotka kehittävät mm. motoriikkaa, reaktiokykyä, voimaa, kestävyyttä, joukkuepelaamista ja sosiaalisia taitoja.\nLiikuntaleikki-tunnin aikana käydään läpi erilaisia alkulämmittely/ tutustumisleikkejä, taitoa vaativia yksilösuoritusleikkejä, sosiaalisia taitoja vaativia yhteisleikkejä sekä jäähdyttely-/ rauhoittumisleikkejä. Perinteisiä leikkejä on muokattu kohdeikäryhmälle sopiviksi. On erityisen tärkeä muistaa, että leikki on vapaaehtoista ja mielihyvää tuottavaa toimintaa. Liikuntaleikki puolestaan, on leikkiä, joka kehittää liikunnallisia taitoja.”\nPisteen tavoitteita on ”Ahaa-elämysten” kokeminen leikin suhteen, ymmärrys kuinka leikki toimii treeninä eikä kenenkään tarvitse olla paras sekä innostuminen uusista alku- ja loppuleikeistä. Leikittäviä leikkejä ovat mm. KSP-hippa, Vapaudu vankilasta, 10-pallo, Ritarihippa ja Reaktiopeukku.\nLisää tietoa Opintopäivistä löytyy niiden Facebook-sivuilta sekä tapahtuman esitteestä.\n22.1.2018 | Leikkien liikkuu, oppii ja kehittyy huomaamatta\nLeikki-Innovaattorimme Isa Pelto oli lauantaina 20.1. pitämässä workshoppia Kymenlaakson Varhaiskasvattaja 2018 -tapahtumassa.\nTapahtumassa oli paljon ammattilaisia puhumassa ja aiheita luennoilla oli vahvuuksien pedagogiikasta ja uudistuvista varhaiskasvatussuunnitelmista aina oppimisvalmiuksien tukemiseen liikunnan keinoin, varhaiskasvatuksen katsomuskasvatukseen sekä jännittävän lapsen auttamiseen.\nPääasiassa aikaa leikille oli aina luentojen välissä, mutta innokkaimmat värittäjät ja leikkijät saapuivat jo ennen ensimmäistä luentoa tutustumaan pisteeseemme. Aamujumppana aivoille toimi Kolmensuora-peli.\nPikkulotan leikit -kirja, Sirkusleikkikalenteri sekä yllättäen pipomme kiinnostivat monia. Jatkoa varten kehitämmekin toimintaamme siihen suuntaan, että tuotteitamme pystyy hankkimaan myös tapahtumista. Tällä hetkellä niitä voi tilata sähköpostilla myynti@perinneleikit.fi\nPisteellämme oli mahdollisuus leikkiä myös Nokkeluuskopitusta, joka onkin tullut tietoisuuteemme asiakaspostin kautta ja sitä leikittiin meidän toimestamme ensimmäistä kertaa. Pisteen suosikkileikiksi varhaiskasvatuksen ammattilaisten keskuudessa nousi Naapurit-leikki, jossa on sekä uusia että tervapadasta tuttuja elementtejä. Lisäksi oli mahdollisuus heittää suurta noppaa, valita väri vaakun avulla ja etsiä Leiki ja Väritä -kirjasta vaakun paljastama leikki, jonka löytäjä sai sitten värittää.\nLuentojen aikana Kierrätyskeskuksen porukka, joilla oli oma workshop pienten lasten osallistamisesta ympäristötyöhön, innostui leikkimään ja värittämään.\nKahden ensimmäisen luentotauon aikana pisteellä kävijöitä oli runsaasti ja leikittiinkin kaikkia edellä mainittuja leikkejä. Viimeisen kahvitauon aikana repertuaariin lisättiin vielä Lastenhoitaja-leikki.\nLeikkimisestä sai palkinnoksi aina valita yhden tuotteemme ja päivän aikana jaettiinkin noin 200 kirjaa eli leikkikokemuksia kertyi myös yhtä paljon. Isa tiivistää päivän sanomalla hyvällä omalla tunnolla, että Kymenlaakson Varhaiskasvattajat ovat innokkaita ja iloisia leikkijöitä!\nLoppuun voisimme vielä muistuttaa maksuttomasta talviloman Metsäleikki-päiväleiristä. Leirillä on vielä tilaa, ilmottaudu mukaan sähköpostitse essi@perinneleikit.fi\n15.1.2018 | Metsäleikki-päiväleiri\nHiihtoloma lähestyy eikä lapsilla ole mitään tekemistä?\nPerinneleikit ry ja Helsingin kaupungin Kasvatuksen ja koulutuksen toimialan Leikkipuistotoiminta\nMetsäleikki-päiväleiri on maksuton ja tapahtuu päiväsaikaan klo 9.30-15.30 Taivallahden leikkipuistossa Töölössä.\nLeirillä tutkitaan leikkien lomassa talvisen metsän elämää. Porukalla opitaan uutta metsästä ja leikeistä. Tarkoituksena on nauttia luonnosta, metsästä ja hyvästä seurasta.\nLeirille tulee ottaa mukaan lounas ja välipala, joille on kylmäsäilytys- ja lämmitysmahdollisuus, juomapullo sekä säänmukainen varustus huomioiden, että suurin osa päivästä tullaan viettämään ulkona.\nIlmoittautua voi vaikka heti sähköpostitse essi@perinneleikit.fi ja vapaita paikkoja voi tiedustella leirin alkuun saakka. Mukaan otetaan koululaisia ilmoittautumisjärjestyksessä.\n5.1.2018 | Vuosi käyntiin\nNäin vuoden alussa ja kevätlukukauden aloituksessa on meillä Perinneleikeillä tiedossa paljon tuttua toimintaa, mutta myös runsaasti uusia kuvioita yhteistyön ja muun toiminnan tiimoilta. Vuotuinen tukijoillemme osoitettu kunniakirjamme vuodelle 2018 on saapunut painosta ja näyttää tältä:\nSamuli Kilpeläinen – Kunniakirja 2018\nLisäksi perinteiset arkileikitykset Martti On Tour -kiertueet alkavat tällä viikolla yhteistyökumppaniemme kanssa; Helsingin ja Keravan esikoululaiset sekä Helsingin ja Espoon iltapäiväkerholaiset.\nMartti-autolla pitää siis kiirettä, kun vilskettä riittää arkiaamupäivisin ja -iltapäivisin!\nAivan uutena on tulossa Leikki-Innovaattorimme Isan pitämä work-shop Kymenlaakson Varhaiskasvattaja 2018 -tapahtumassa Kouvolassa lauantaina 20.1. klo 10-15. Isan osuuden otsikkona on: Leikkien liikkuu, oppii ja kehittyy huomaamatta – Kokeile itse!\nLisätietoa ja liput tapahtumaan löydät täältä.\nIsa on opastamassa myös vantaalaisia varhaiskasvatuksen ammattilaisia Leikkien Liikkumaan -tapahtumassa Myyrmäen Energia-areenalla keskiviikkona 31.1. klo 12-16.\nLeikkien Liikkumaan – Vantaan liikkuvat päiväkodit on Vantaan kaupungin liikuntapalveluiden ja varhaiskasvatuksen yhteistyöhanke. Sen tavoitteena on tuoda lisää liikettä vantaalaisten lasten arkipäiviin liikunnalistamalla päiväkotien arjen toimintaa Lisätietoa Vantaan kaupungin Leikkien Liikkumaan -hankkeesta:\nLisäksi olemme järjestämässä ensimmäistä kertaa Metsäleikki-päiväleiriä hiihtolomalle!\nVanhemmilla töitä talviloman aikaan eikä lapsilla mitään tekemistä? Keskeisellä sijainnilla päiväsaikaan järjestettävä maksuton päiväleiri koululaisille tulossa! Päivän täydeltä leikkimistä ja puuhastelua metsässä. Lisätietoja leiristä paljastetaan viikolla 3, jolloin aukeaa myös ilmoittautuminen leirille.\nSamuli Kilpeläinen – Muistipelikortit, Mäenlasku\nPerinteisesti meiltä on tulossa myös vuotuinen leikkikirja helmikuun puolella, jossa on tietenkin uusi teema sekä uutena myös valtakunnallisesti vaikuttava yhteistyötaho. Tästäkin kerrotaan lisää lähempänä julkaisua.\n18.12.2017 | Leikkivinkit joulunviettoon\nVuosi lähenee loppuaan ja vuoden 2017 leikitykset leikittiin viime viikolla. Leikitysten tahti on kiihtynyt viime vuodesta ja tänä vuonna olemme leikittäneet ja liikuttaneet lapsia sekä muita leikkimielisiä yhteensä 378 kertaa!\nKiitos kaikille leikityksiin osallistuneille. Jatkossakin pyrimme kasvattamaan leikitystoimintaamme ja tulevaisuuden visiona on tarjota leikityspalveluitamme valtakunnallisesti. Palvelut-välilehdeltämme löydät lisää tietoa leikityspalveluistamme ja esimerkkejä mihin kaikkiin tapahtumiin leikki sopii ohjelmanumeroksi.\nKirkastaaksemme yhdistyksemme toimintaa ja tavoitteita, jottei olemassa olomme syy huku tuotteiden ja palveluiden vilskeeseen, olemme päättäneet yksinkertaistaa viestintäämme.\nLeikkien liikkuu huomaamatta sloganimme rinnalle olemme tiivistäneet yhdistyksellemme moton, joka kiteyttää toiminta-ajatuksemme yhteen lauseeseen:\nPerinneleikit ry – Kaikki leikistä\nVuoden viimeiset leikitykset on paketissa ja toimistollamme postitetaan viimeisiä kirjoja sekä kalentereita kouluille ja päiväkodeille ennen rauhoittumista joulunajaksi. Martti-auto ajetaan talliin lataamaan akkuja ensi vuotta varten ja pikkuhiljaa muukin väkemme lähtee viettämään joulua läheistensä seuraan.\nVielä muutama leikkivinkki joulunviettoon:\n1 – Tonttupeili\nMikäli jouluksi ei sadakaan lunta ja pulkkamäkeen ei pääse, voi pihalla ja miksei sisälläkin leikkiä esimerkiksi tätä.\nPiirretään lähtöviiva kymmenen metrin päähän seinästä. Valitaan tonttu, joka asettuu seisomaan kasvot seinää vasten. Muut menevät viivan taakse. Tonttu sanoo esim. “tontun askelia”, laskee hiljaa kymmeneen ja kääntyy nopeasti ympäri. Tontun laskiessa, muut etenevät kohti seinää tontun askelin. Mutta kun tonttu kääntyy, on muiden oltava liikkumatta. Vielä liikkuva joutuu aloittamaan alusta. Se, joka pääsee ensimmäisenä tontun luo, saa olla vuorostaan tonttu ja valita askeleet:\n– Tontun askeleet: Kävele jalkapohjan pituisin askelein\n– Muurahaisen askeleet: niin lyhyet askeleet kuin mahdollista\n– Jättiläisaskeleet: mahdollisimman pitkät askeleet\nKuva on vuoden 2013 Ulkoleikit-kalenteristamme\n2 – Tonttujen Jouluyö (Tip-Tap)\nIloinen leikki joulukuusen ympärillä leikittäväksi.\nAsetutaan piiriin joulukuusen ympärille\nSoihdut sammuu, kaikki väki nukkuu, väki nukkuu, Puhalletaan kuviteltu soihtu sammuksiin\nöitten varjoon talon touhu hukkuu, touhu hukkuu. Silmät kiinni painetaan pää sivulle käsien päälle\nTip tap, tip tap, tipe tipe tip tap, tip, tip, tap! Heilutetaan etusormia ylös-alas rytmin mukaan\nTonttujoukko silloin varpahillaan, varpahillaan, Hiivitään varpaillaan piirissä,\nvarovasti hiipii alta sillan, alta sillan. varovasti ympärilleen vilkuillen\nJouluruokaa tarjoo kunnon väki, kunnon väki, Tarjoillaan vierustoverille leikisti ruokaa\nraoistansa sen jo tonttu näki, tonttu näki. Käsi otsalla ja kurkitaan edestakaisin sen alta\nPöydän päälle veitikkaiset rientää, veitikkaiset, Kierretään kierros piirissä\nsyövät paistia ja juovat lientä, juovat lientä. Pysähdytään ja syödään ja juodaan leikisti\nHerkkua on siinä monenlaista, monenlaista, Osoitellaan eri suuntiin monenlaisia herkkuja\nkuiske kuuluu miltä ruoka maistaa, ruoka maistaa. Kuiskutellaan vierustoverille ja maistellaan leikisti\nSitten leikitellään kuusen alla, kuusen alla, Otetaan toisiaan kädestä kiinni ja pyöritään\nkunnes päivä koittaa taivahalla, taivahalla. piirissä ensin yhteen suuntaan ja sitten toiseen\nKotikoloihinsa alle sillan, alle sillan, Käsi kädessä kiemurrellen huonekalujen välistä\ntonttujoukko hiipii varpahillaan, varpahillaan. puikkelehditaan toiseen huoneeseen\nMikäli laulun sävel on unohtunut, sen löytää Youtubesta: https://www.youtube.com/watch?v=NZYARdjumZ4\n3 – Melkoinen Sardiinipurkki\nRauhallinen leikki, joka sopii mainiosti jouluruokailun jälkeen leikittäväksi.\nKiitos yhdistyksemme kannattajille, yhteistyötahoille sekä kaikille teille innokkaille leikkijöille kuluneesta vuodesta 2017!\nToivotamme jokaiselle rauhaisaa joulunaikaa sekä onnellista Uutta Vuotta 2017!\nKuvan lähde: eskipaper.com\n13.12.2017 | Lumileikeille kansallinen kulttuuriperintöstatus\nYhdessä Tuusulan museoiden sekä Hiihtomuseon kanssa olemme lisänneet lumileikit Elävän perinnön wiki-luetteloon. Löydät sen täältä\nLumilinnat, lumiukot ja lumienkelit edustavat talven ikiaikaisia iloja. Lumella leikkiminen on itsestään selvä osa pohjoista elämänpiiriämme sekä identiteettiämme – itseymmärrystämme – pohjoisena kansana. Lumileikkiperinne voi hyvin, mutta kysymys sen tulevaisuudesta saa vakavoitumaan; se sivuaa paljon puhuttuja ilmaston lämpenemisen ja kestävän kehityksen teemoja. Tuleekohan tänä talvena valkea joulu?\nKuva: Perinneleikit ry:n muistipelikortit\nLumileikit voittivat YLE:n äänestyksessä oman kategoriansa, Pelit ja Leikit, Elävän perinnön wiki-luettelosta. Lisätietoa äänestyksestä löydät YLE:n sivuilta.\nTänään keskiviikkona 13.12. Kansallismuseolla juhlittiin Suomen kaikkien aikojen ensimmäistä kansallista elävän perinnön luetteloa. Opetus- ja kulttuuriministeriön ja Museoviraston nimeämänä lumileikit ovat osa sitä! Lumileikeille on siis myönnetty kulttuuriperintöstatus, mikä on upea tunnustus lumitalvelle ja leikkimielelle.\nLisää aiheesta Museoviraston tiedotteessa: Elävän perinnön kansalliseen luetteloon 52 kohdetta\nKunhan vain saadaan lumi pysymäänkin maassa, niin kaikki sankoin joukoin taiteilemaan lumilinnoja, -ukkoja ja -enkeleitä!\nKuva: Perinneleikit ry:n muistipelikortit. Ensimmäisen kerran lumienkeli on esiintynyt vuoden 2010 Ulkoleikit kalenterissamme.\n26.11.2017 | Lasten Lauantai Syvärannassa: Mikä päivä!\nLauantaina koitti viimein koko syksyn kohokohta: Julkaisimme Pikkulotan Leikit-kirjamme Lottamuseolla järjestetyssä Lasten Lauantai-tapahtumassa. Kirjan julkaisuhetken lisäksi päivä piti sisällään paljon muutakin, ja päätimmekin avata teille vähän tämän tapahtumarikkaan päivän vaiheita.\nPäivä alkoi kello 12, kun leikittäjämme Isa ja Peppi aloittivat ensimmäisen leikkihetken. Leikkeinä toimivat mitkä muutkaan kuin Pikkulottien leikit: Muun muassa Hiipimiskilpa, Hymyn heitto ja Sanataistelu siivittivät reipasta tuokiota. Hankkeen suojelija, pikkulotta Aira Samulin seurasi leikkiä silmä kovana ja totesikin useamman leikin hänelle kovinkin tutuksi.\nKello 13 koitti tilaisuuden virallinen osuus: Kirjan julkaisu. Toiminnanjohtajamme Johan aloitti omalla puheenvuorollaan, jossa hän kertoi yhteistyön pääajatuksesta mahdollistaa leikkiperinteiden siirtyminen sukupolvelta toiselle Pikkulotan Leikit-kirjan avulla.\nLottamuseon aulatila täyttyi julkaisuhetken koittaessa\nJohan jälkeen puhui Aira Samulin, joka valloitti koko yleisön välittömällä läsnäolollaan. Hän kertoi omasta ajastaan pikkulottana, ja raskaistakin kokemuksistaan perheen joutuessa evakkoon kodistaan. Aira kuitenkin korosti, miten merkillinen voima leikkiperinteillä oli tuolloin ja vielä nykypäivänäkin yhteishengen ja ilon luomisessa. Hän onkin oiva esimerkki siitä, miten liikunallinen elämäntapa ja postiivinen, leikkisä asenne toimivat reseptinä onnelliseen ja pitkään ikään!\nJohan luovutti Airalla kiitoksena valikoidun taulun, sekä tietysti Pikkulotan Leikit-kirjan\nTämän jälkeen Lotta Svärd-järjestön toiminnanjohtaja Tarja Björkling-Pakarinen kertoi vielä hankkeen taustoista erityisesti Lottamuseon perinnetyön osalta. Lisäksi hän pohjusti tulevaa hyväntekeväisyyshuutokauppaa kuvaamalla sitä erityisesti Lottasäätiön arvojen mukaiseksi.\nTaiteilija Samuli Kilpeläinen kertoi tauluista ennen huutokaupan alkua. ”Tällä on kyllä niin kauniit silmät, tulkaahan katsomaan” totesi juontaja, näyteelijä Tuija Piepponen.\nKirjan kuvitukset olivat kehystetty kauniiksi tauluiksi.\nHuutokaupan juonsi näyttelijä Tuija Piepponen, ja tiivis tunnelmainen tauluhuutokauppa päättyi, kun kaikki taulut olivat huudettu. Jännittystä riitti, sillä joitakin tauluista oli tehty etukäteishuutoja!\nLahjoitussekin vastaanotti Hope Ry:n toiminnanjohtaja Evelina Hostila, joka kiitospuheessaan kertoi lyhyesti yhdistyksen toiminnasta ja lahjoituksen tärkeästä ajankohdasta juuri ennen Joulua.\nKeräsimme huutokaupalla yhteensä 1650e vähävaraisten ja kriisin kokeneiden kotimaisten lapsiperheiden hyväksi!\nHaluamme Perinneleikkien puolesta kiittää kaikkia mukanaolijoita, suojelija Aira Samulinia, leikkijöitä, huutokaupassa mukanaolijoita sekä Pikkulotan Leikit-kirjasta kiinnostuneita! Kiitos lisäksi Lottamuseolla huikeista puitteista ja Lottakanttiinille koko päivän tarjolla olleesta lounas- ja kahvitarjoilusta!\nJa arvon lukijat: Kirja on nyt saatavilla meiltä, Lottamuseon verkkokaupasta, sekä nettikirjakaupoista. Mikäli kirja sopii juuri teidän pukinkonttiinne, saat sen meiltä edulliseen hintaan 19e/kpl. Tilaa omasi osoitteesta myynti@perinneleikit.fi!\n20.11.2017 | Lapsen oikeuksien viikko\nTänä vuonna Lapsen oikeuksien päivää vietetään tänään maanantaina 20.11. ja virallinen teema on yhdenvertaisuus. Teema on laaja ja kattaa alleen runsaasti eri näkökulmia. Tässä postauksessa kerromme ajatuksia meille tärkeästä vinkkelistä.\nKuvan lähde: lapsenoikeudet.fi\nMe Perinneleikeillä olemme sitä mieltä, että leikki on kaikkien etuoikeus – niin lasten kuin aikuistenkin. Lapsille leikki on kuitenkin paljon enemmän kuin hauskanpitoa; se on avain tasapainoiseen kasvuun ja kehitykseen. Leikin lomassa lapsi oppii voittamaan ja häviämään ja käsittelemään ilon ja surun lisäksi suuren skaalan tunteita. Lisäksi leikki tukee lapsen motoristen ja sosiaalisten taitojen kehitystä. Perinteiset leikit mahdollistavat yhdessä kokemisen ja sparraamisen mielikuvitukseen ja ryhmädynamiikkaan nojaten.\nOlemme leikkitapahtumissa huomanneet, miten erilaiset ryhmät tyttöjä, poikia, vanhempia ja nuorempia, muodostavat leikin aikana ainutlaatuisen tunnelman, kuin kuplan ympärilleen. Leikin tuoma yhteishenki ja jaettu maailma on yhdenvertaisuutta kaikessa yksinkertaisuudessaan. Tätä ajatusta pyrimme edistämään niin kirjasillamme kuin leikitystapahtumillakin. On mielestämme tärkeää huomata, että vaikka nyt vietetään Lapsen oikeuksien viikkoa, ovat loppujen lopuksi jokapäiväiset asiat juuri niitä, jotka tukevat yhdenvertaisuutta. Ja leikkihän kuuluu lapsen jokapäiväiseen maailmaan, eikös vain?\nEi suinkaan ole sattumaa, että tälle viikolla sattui myös viikonlopun kestävät Pikkulotan Leikit -kirjan julkaisujuhlat.\nLasten Lauantai -tapahtumassa 25.11. Lottamuseolla, Tuusulan Rantatiellä, juhlistetaan Pikkulotan Leikit -kirjaa klo 12-16 pääasiassa leikkien 1930- ja 40-luvun leikkejä. Kirjan virallinen julkaisuhetki on klo 13, jolloin Perinneleikkien ja Lottamuseon saatesanojen lisäksi kirjan suojelija pikkulotta Aira Samulin lausuu myös muutaman sanan. Tämän jälkeen näyttelijä ja komedienne Tuija Piepponen on meklarin roolissa Pikkulotan Leikit -taulujen huutokaupassa. Tauluista saatavat varat lahjoitetaaan lyhentämättöminä Hope ry:lle, joka järjestää tapahtumassa myös lelukeräyksen, kuin pikkulotat aikanaan. Taiteilija-kuvittaja Samuli Kilpeläinen on myös tavattavissa tapahtumassa. Tauluihin voi tutustua etukäteen Lottamuseolla ja myös ennakkotarjouksia on mahdollista lähettää Lottamuseon johtajalle Saija Ylitalolle sähköpostitse: saija.ylitalo@lottamuseo.fi\nSunnuntaina 26.11. juhlia jatketaan Espoon Tapiolassa Suomen Lelumuseo Hevosenkengän tiloissa, Näyttelykeskus WeeGeen 1940-luvun teemaisilla joulumarkkinoilla klo 11-17. Niin ikään Lelumuseolla juhlitaan leikkien Pikkulotan Leikit -kirjan leikkejä ja myös Hope ry:n lelukeräys järjestetään. Pikkulotista on myös erityisnäyttely, jonka yhteydessä Lottaperinneliiton jäsen on kertomassa lisää pikkulotista ja heidän toiminnasta.\nYhdenvertaista Lapsen oikeuksien viikkoa kaikille! 🙂\n14.11.2017 | Pikkulottien jalanjäljissä\nMeillä on ollut tekeillä erittäin mielenkiintoinen projekti, josta vihdoin ja viimein pääsemme kertomaan teille! Lauantaina 25.11. julkaisemme yhteistyössä Lottamuseon kanssa 1930- ja 40-luvun leikkejä sisältävän kirjan Pikkulotan Leikit.\nSamuli Kilpeläinen, Linnan Valtias – vesiväritekniikalla Pikkulotan Leikit -kirjan kuvitukseksi syksyllä 2017\nMeille ajatus yhteistyöstä tuli hieman varkain, kun kampanjahenkilömme oli yhteydessä Lotta Svärd -järjestöön. He pitivät yhdistyksemme tavoitteista ja toiminnasta ja keskustelu johtikin pian pikkulottatoimintaan. Päätimmekin hetimmiten perehtyä asiaan tarkemmin.\nMoni tietää pikkulottaperinteeseen kuuluneen muun muassa lottien avustamisen muonitus- ja sairaanhoitotehtävissä sotien aikana. Vähemmän olemme kuitenkin kuulleet pikkulottien hieman epävirallisimmista tehtävistä. Pikkulotathan olivat 8-16- vuotiaita lapsia ja näin ollen heidän päivänsä sisälsivät myös leikkiä. Leikkiohjeita levitettiin aikanaan Pikkulotta- ja Lottatyttö-julkaisujen muodossa. Kävimme tutustumassa julkaisuihin ja löysimme niistä leikkejä joka lähtöön; oli tuttuja ja unohdettuja, vauhdikkaita, opettavaisia sekä mielikuvituksellisia leikkejä. Siis juuri niitä yhteisleikkejä, joita kaipaamme leikkikentille ja kotipihoihin arjen keskelle.\nSamuli Kilpeläinen, Aarteen Etsintä – vesiväritekniikalla Pikkulotan Leikit -kirjan kuvitukseksi syksyllä 2017\nLisäksi haastattelimme pikkulottia. Totesimme, että he olivat monella tapaa aikansa leikkilähettiläitä, jotka erityisesti kotirintamalla leikittivät, järjestivät iltamia ja muun muassa keräsivät leluja ajatuksena, että jokainen saisi kokea leikin tuoman ilon.\nYhteistyömme tuloksena syntyi siis Pikkulotan Leikit -kirja, jonka tavoitteena on tuoda maamme alkuhistorian leikkiperinteitä takaisin pihapiireihin. Kirja sisältää 19 leikkiä alkuperäisellä kieliasulla ja ajan henkeä heijastavilla kuvituksilla. Yhteistuumin koimme maamme 100-vuotisjuhlavuoden olevan mitä parhain hetki koota nämä kansallisaarteet yksiin kansiin kaikkien saataville.\nSamuli Kilpeläinen, Kuva-arvoitus – vesiväritekniikalla Pikkulotan Leikit -kirjan kuvitukseksi syksyllä 2017\nTaiteilijanamme, myös kirjan kuvituksista vastaavan Samuli Kilpeläisen tekemät piirrokset kehystetään ja ne huutokaupataan kirjan julkaisutilaisuudessa. Huutokaupan tuotot lahjoitetaan lyhentämättömänä Hope ry:lle. Hope ry valikoitui lahjoitettavaksi tahoksi toiminnansa konkreettisuuden tähden: he auttavat vähävaraisia ja kriisin kokeneita lapsiperheitä maanlaajuisesti järjestämällä esimerkiksi vaate- ja lelukeräyksiä. Aivan kuin pikkulotat aikanaan!\nKirjan virallinen julkaisutilaisuus pidetään Lottamuseolla, Tuusulassa lauantaina 25.11. klo 13.\nLisätietoa tästä kaikille avoimesta, koko perheelle suunnatusta julkaisutapahtumasta:\nFacebook-tapahtuma: Lasten Lauantai 25.11.\nKirjan julkaisua juhlitaan lauantain lisäksi sunnuntaina 26.11. Tapiolassa WeeGeen joulumarkkinoilla Suomen Lelumuseo Hevosenkengän tiloissa:\nFacebook-tapahtuma: Pikkulotan Leikit WeeGeen joulutapahtumassa 26.11.\nOlemme lisäksi lisänneet tietoa kirjasta tuotteet-välilehdellemme:\nMalttakaa pysyä kuulolla, sillä kirja tulee pian saataville myös kaikille halukkaille niin meiltä, Lottamuseolta kuin hyvinvarustelluista nettikirjakaupoistakin!\n« Uudemmat kirjoitukset Vanhemmat kirjoitukset »


Ari-Pekka Louhelaiselle vapaa-aika tarkoittaa harrastajateatteria – Hämeen Sanomat\nAri-Pekka Louhelaiselle vapaa-aika tarkoittaa harrastajateatteria\nSeuratalon saliin valuu alkuillasta hissukseen väkeä. Tervehditään ja halaillaan. Repuista ja kasseista kaivetaan esiin plareja.\n– Olen säästänyt kaikki. Näitä plareja on kotona viitisenkymmentä, sanoo Ari-Pekka Louhelainen.\nLouhelainen viettää tänä vuonna 40-vuotistaiteilijajuhlaansa. Teatteri ei ollut hänen lapsuudessaan iso juttu ennen kuin mummi vei 11-vuotiaan pojan katsomaan tehtaan paperiosasto 54:n pikkujoulunäytelmää.\n– Jotenkin vaan innostuin ja kysyin, onko tulossa mitään näytelmään, johon voisi päästä mukaan.\nVuonna 1905 perustettuun Napialan työväenteatteriin oli vuonna 1977 tulossa Kiljusen herrasväki, jossa Louhelainen teki debyyttinsä.\n– Pääsin Pulla-koiraksi. Joku häntä mulla oli, ei mitään täydellistä koira-asua.\nMonilla murrosikä katkaisee lapsena aloitetun harrastuksen, mutta ei Louhelaisella.\n– 70-luvun lopulla ja vielä 80-luvun alussa Napialan työväennäyttämö järjesti näytelmiä, joihin pääsi lapsia ja nuoria mukaan. En tiedä, olisiko harrastus loppunut, jos ei olisi ollut sellaista jatkumoa. Ja se jatkumo on vain jatkunut.\nRakennus, jossa Louhelainen aloitti näyttelemisen purettiin 80–90-lukujen taitteessa. Seuratalossa Napsalla on käytössään toimivat tilat nousevine katsomoineen, mutta nostalgiapuuskan iskiessä Louhelainen palaa mielessään Napialan vanhaan työnväentaloon.\n– Siellä oli ihan oma tuoksunsa.\nVapaa-ajanviettomahdollisuudet ovat lisääntyneet vuosikymmenien mittaan, mutta Louhelaisen mukaan Napsan jatkumo ei ole ollut hänen aikanaan uhattuna.\n– Välillä on ollut vähän vaikeata saada porukkaa mukaan, mutta joka kerta kun on lähdetty tekemään näytelmää on se saatu niin miehitettyä kuin esitettyäkin.\nEnsi-iltaan perjantaina tulevaa esitystä Paljon Onnea vaan Louhelainen luonnehtii ovi-farssiksi. Näytelmän ovat kirjoittaneet Pentti Järvinen ja Olli Tola ja sen ohjaa Riitta-Maija Kuusela-Rantanen. Louhelainen näyttelee Rassi Valtosta, joka suunnittelee yllätysjuhlia parhaalle kaverilleen.\nNapsan ohella Louhelainen on näytellyt myös Leppäkosken, Turengin ja Miinan montun teatteriryhmissä. Välillä niin tiukalla aikataulutuksella, että ilman omien työkavereiden joustavuutta se ei olisi ollut kolmivuorotyötä paperitehtaalla tekevälle mahdollista.\n– Aina olen saanut vuoron vaihdettua.\nKomediat ovat harrastajateattereiden leipälaji, mutta mieleen painuvimmiksi esitettäviksi Louhelainen mainitsee Agatha Christien Hiirenloukun sekä Tervakoski-näytelmän, jota Napsa esitti kaksi vuotta sitten 110-vuotisjuhlateoksena. Suurnäytelmän punaisena lankana kulkivat tarinat tehtaalta.\nEnsimmäisessä Tervakoski-näytelmässä peilattiin 1950–1970–lukuja. Ensi vuodeksi suunnitellun Tervakoski 2:n on tarkoitus jatkaa siitä mihin edellisessä jäätiin. Näytelmä kutkuttaa Louhelaista, mutta omasta jatkamisestaan hän ei ole vielä tehnyt päätöksiä puoleen tai toiseen.\nHarrastajateatteriin käyttämäänsä aikaa hän ei ole koskaan mieltänyt menetetyksi vapaa-ajaksi.\n– En osaa sitä selittää. Veri on vaan vetänyt, ja porukka on pitänyt touhussa kiinni. Meillä on tosi hauskaa!\nUudessa näytelmässä lavalla touhuaa kahdeksan henkeä ja melkein saman verta kulisseissa. Koska kaikki eivät ole vielä tulleet harjoituksiin, vetäytyy Louhelainen salin reunalle omaan rauhaan ja avaa plarinsa.\n– Ilman Napsaa olisin kotona kasvamassa jäkälää, hän virnistää. HÄSA\nENSI-ILTANapialan Työväennäyttämö: Paljon onnea vaan. Tervakosken Seuratalo pe 17.3. klo 18.